text:
Okwenzeka Kwimizi Yogcino Zilwanyana Namhlanje
KWIMINYAKA engamawaka amathathu eyadlulayo, umlawuli waseTshayina wenza umyezo waza wawubiza ngokuba nguMyezo Wobukrelekrele. Kulo myezo kwakukho izilwanyana ezininzi kwaye wawugubungela ummandla weehektare ezingama-607 ubukhulu. Yayinqabe gqitha imiyezo enjalo ngelo xesha.
Noko ke, namhlanje izigidi zabantu ziyakwazi ukuya kwimizi yogcino zilwanyana ehlabathini jikelele. Incwadi ethi Zoos in the 21st Century ithi: “Ekubeni incipha ngamandla imihlaba engaphazanyiswayo ngabantu lisanda nenani labemi abahlala ezidolophini, imizi yogcino zilwanyana sele iyeyona ndawo inceda abaninzi bakwazi ukubona izilwanyana baze bafunde ngazo.”
Izinto Onokuzibona Kwimizi Yogcino Zilwanyana
Imizi yokugcina izilwanyana inceda abantu babone ezinye zezilwanyana ezibangela umdla nezinomtsalane zikwindawo ebufana naleyo zihlala kuyo ngokwemvelo. Kule mizi unokubona amabhabhathane amahle ephaphazela egadini okanye ubone iiphengwini kuzenzele womkhenkce ofana nalowo ukwiAntarctic.
Unokuhamba kwihlathi elincinane leikweyitha ubone ezinye zezilwanyana kunye neentaka ezihlala apho. Unokungena kwigumbi elimnyama uze ubone izinto ezenziwa zezinye izilwanyana ebusuku. Kweminye yale mizi unokubona imiboniso yeentaka ezitya inyama zibhabha okanye ubukele [iidolfini] zisenza uqulukubhede. Sele iyinto yezolo ukuvalelwa kwezilwanyana eziyingozi kwizindlu ezincinane, ngoku zigcinwa kwindawo ezithe gabalala ezahlulwa yimijelo nje yamanzi ebantwini.
Impikiswano
Bambi abalweli bamalungelo ezilwanyana abayiginyi into yokuba izilwanyana zithatyathwe endle zize zigcinwe kwindawo engeyoyamvelo. Bathi oku kuzithintela zingahambi ngokukhululekileyo kuze kuphazamise nethuku lazo.
Xa bezithethelela, abanini bale mizi bathi badlala indima enkulu yokuzilondoloza nokufundisa ngazo. UJaime Rull weFaunia eMadrid eSpeyin uthi: “Injongo yethu kukufundisa abantu ukuba bazihlonele izilwanyana. Sifuna ukunceda abakhenkethi banqwenele ukulondoloza izilwanyana, ekubeni bengena kuqhubeka bephila ngaphandle kwazo.” Olunye uhlolisiso lubonisa ukuba eminye imizi yogcino zilwanyana ikhuthaza abantu ukuba bakhusele izilwanyana ezisengozini yokuphela.
Ezinye izilwanyana ezinqabileyo—njengepanda—kubonakala ukuba zithandwa gqitha ngabantu. UNoelia Benito weMadrid’s Zoo Aquarium uthi: “Bonke abantu abeze apha bafuna ukubona iipanda ezimbini esinazo. Esi silwanyana sithandwayo siye saba luphawu esilusebenzisayo kwiinzame zokuhlangula iintlobo zezilwanyana ezisecicini lokuphela. Sinethemba lokuba ezi panda ziza kuzala, nakuba zingayixabisanga into yokukhwelana.”
Ngokwahlukileyo kwiipanda, izilwanyana ezininzi zizala nje lula kule mizi, oko kubangelwa kukuphuculwa kweemeko nokufumana ingqalelo yoogqirha bezilwanyana. Le mpumelelo iye yabaval’ umlomo abo bafuna ukuba imizi yogcino zilwanyana ingafaki sandla kwimiba yezilwanyana ezisecicini lokuphela. Ukongezelela ekulondolozeni izilwanyana eziza kuboniswa, imizi yogcino zilwanyana emininzi izama ukunceda ekuzaliseni ezo zisecicini lokuphela ngethemba lokuba ziya kubuyiselwa endle ngenye imini.
Oyena nobangela wokutshabalala kwezilwanyana zasendle kukuphelelwa kwazo yindawo yazo ezihlala kuyo ngokwemvelo. Imizi yogcino zilwanyana imaxhaphetshu ixhasa iinkqubo zokulondolozwa kwezi ndawo, isebenzisana neendawo ezinezilwanyana kumazwe anamahlathi amakhulu. *
Ukukhangela Kwindalo
Ekubeni inkoliso yabantwana inomdla ngokwemvelo kwizilwanyana, ukutyelela kule mizi ngempela-veki okanye xa intsapho isekhefini kunceda abazali bakwazi ukufundisa abantwana babo ngendalo kaThixo. Bangafumana ithuba lokubukela indalo kunye.
Kwasekuqaleni kwembali, uluntu belusoloko lunomdla kwizilwanyana. Lo ngumdla omele uvuselelwe ebantwaneni, kuba indalo isinceda sifunde ngeempawu zoMdali. Ukutyelela kule mizi kunokusinceda sizihlonele ngakumbi yaye siziqonde izidalwa ezimangalisayo ezikulo mhlaba usesichengeni sokonakala.
^ isiqe. 12 Iinzame zemizi yogcino zilwanyana zokukhusela ingwe yaseAsiya, ilemur yaseMadagascar, neenkawu zaseAfrika, zibonakala zisiba nemiphumo encomekayo.


c: text/html

text:
Isifundo 27
Sinokuncedwa Njani Lithala Leencwadi EliseHolweni YoBukumkani?
Ngaba ungathanda ukwenza uphando ukuze uyazi ngakumbi iBhayibhile? Ngaba unomdla kwisibhalo okanye umntu othile, indawo, okanye kwinto ekhankanywe eBhayibhileni? Okanye ngaba uyazibuza enoba iLizwi likaThixo lingakunceda ngento ekuxhalabisayo? Yiya kwithala leencwadi elikwiHolo yoBukumkani.
Linezixhobo eziluncedo onokuphanda kuzo. Kusenokwenzeka ukuba kukho iimpapasho zamaNgqina kaYehova ongenazo ngolwimi lwakho. Kodwa ithala elikwiHolo yoBukumkani linazo zonke iimpapasho zakutshanje. Lisenokuba nazo neenguqulelo zeBhayibhile ezahlukeneyo, isichazi-magama kunye nezinye iimbekiselo. Ngaphambi nasemva kweentlanganiso ungasebenzisa nantoni na ekhoyo kwithala leencwadi. Ukuba kukho ikhompyutha, isenokuba inayo iWatchtower Library. Le yinkqubo ye-elektroniki enazo phantse zonke iimpapasho zethu nendlela elula yokuphanda apho unokukhangela umbandela othile, igama okanye isibhalo.
Liluncedo kubafundi abakwiSikolo Sobulungiseleli Sobuthixo. Ukuba ubhalisile esikolweni unokulisebenzisa ngokuyingenelo ithala leencwadi elikwiHolo yoBukumkani xa ulungiselela iintetho zakho. Ngumveleli wesikolo ojongene neli thala. Umsebenzi wakhe kukuqinisekisa ukuba zikho iimpapasho zakutshanje yaye zibekwe kakuhle. Yena okanye lowo ukufundelayo unokukubonisa indlela yokufumana inkcazelo oyifunayo. Noko ke, akumele kuhanjwe nanto ekwithala leHolo yoBukumkani. Sifuna ukuziphatha kakuhle ezi ncwadi singabhali kuzo.
IBhayibhile ithi ukuze ‘sifumane ukumazi uThixo’ simele sibe nomdla wokumfuna “njengobuncwane obufihliweyo.” (IMizekeliso 2:1-5) Ithala elikwiHolo yoBukumkani linokukunceda uqalise ukumfuna.
Ziziphi izixhobo zokuphanda ezikwiHolo YoBukumkani?
Ngubani onokukunceda ukwazi ukulisebenzisa kakuhle eli thala?

robotstxt: allowed

filter: keep


text:
UYehova Uyabahlanganisa Abantu Bakhe Abanovuyo
“Uze ubahlanganise abantu, amadoda nabafazi nabantwana nomphambukeli wakho.”—DUT. 31:12.
1, 2. Ziziphi iinkalo zeendibano zamaKristu esifanele sizihlolisise?
IINDIBANO zezizwe ngezizwe nezesithili beziyinkalo ebalulekileyo yembali yakutshanje yamaNgqina kaYehova kangangexesha elide kakhulu. Uninzi lwethu luye lwaya kweziliqela kwezi zihlandlo zovuyo kangangamashumi eminyaka.
2 Kumawaka eminyaka eyadlulayo, abantu bakaThixo bebesiba neendibano ezingcwele. Siza kukhe sithethe ngeendibano ezichazwe eZibhalweni, sikhangele indlela ezifana ngayo nezo ziqhutywa namhlanje, size ke sibethelele indlela okuluncedo ngayo ukuya kuzo.—INdu. 44:1; Roma 15:4.
IINDIBANO EZIBALASELEYO, MANDULO NAKULE MIHLA SIPHILA KUYO
3. (a) Yintoni eyenzeka kwindibano yokuqala yabantu bakaYehova echazwe eBhayibhileni? (b) AmaSirayeli ayebizwa njani ukuze ahlanganisane?
3 Indibano eyayikumazantsi eNtaba yeSinayi yeyokuqala enkulu yabantu bakaThixo echazwe eBhayibhileni neyayenzelwe imfundo yokomoya. Yayibalasele ngokwenene kwimbali yonqulo olunyulu. Ngeso sihlandlo sibangel’ imincili, esingazange silityalwe ngababelapho, uYehova wabonisa amaSirayeli amandla akhe ngokuwanika uMthetho wakhe. (Eks. 19:2-9, 16-19; funda iEksodus 20:18; neDuteronomi 4:9, 10.) Eso siganeko saba negalelo elibalulekileyo kwindlela uThixo awayeza kuqhubana ngayo namaSirayeli. Akuzange kube kudala emva koko, uYehova wamisela indlela awayeza kubahlanganisa ngayo abantu bakhe. Wayalela uMoses ukuba enze amaxilongo amabini esilivere, awayeza kusetyenziselwa ukubiza “indibano iphela” ukuba ihlanganisane “esangweni lentente yokuhlangana.” (Num. 10:1-4) Khawuthelekelele imincili eyayibakho ngezo zihlandlo!
4, 5. Kwakutheni ukuze iindibano ezaziqhutywa nguMoses noYoshuwa zibaluleke ngokukhethekileyo?
4 Ngasekupheleni kweminyaka engama-40 yokuhlala kwamaSirayeli entlango, ngexesha elibalulekileyo lembali yolo hlanga lutsha, uMoses wawahlanganisa amaSirayeli. Ayesele ekulungele ukungena kwiLizwe Lesithembiso. Eli yayilixesha elifanelekileyo lokuba uMoses akhumbuze abazalwana bakhe ngako konke abakwenzelwe nguYehova nangako konke oko babeseza kukwenzelwa nguye.—Dut. 29:1-15; 30:15-20; 31:30.
5 Mhlawumbi kwakuloo ndibano, uMoses wathetha ngelungiselelo elaliza kubakho ngokuqhubekayo leendibano nokufundiswa kwabantu bakaThixo. Ngeminyaka yeSabatha ebudeni boMthendeleko wemiNquba, amadoda, abafazi, abantwana nabo baphambukele kwaSirayeli babefanele bahlanganisane kwindawo ekhethwe nguYehova “ukuze baphulaphule nokuze bafunde, bamoyike uYehova uThixo . . . bakunyamekele ukuwenza onke amazwi alo mthetho.” (Funda iDuteronomi 31:1, 10-12.) Ngoko kwakudala kwimbali yabantu bakaThixo, kwahla kwacaca ukuba kuza kufuneka bahlanganisane rhoqo ukuze bahlolisise ilizwi neenjongo zikaYehova. Xa amaSirayeli ayesele eloyisile iLizwe Lesithembiso kodwa esangqongwe ziintlanga ezingabahedeni, uYoshuwa wawahlanganisa onke ngenjongo yokuwomeleza ukuze ahlale enyanisekile kuYehova. Abantu benza isifungo sokukhonza uThixo.—Yosh. 23:1, 2; 24:1, 15, 21-24.
6, 7. Kutheni sinokuthi iindibano zale mihla zabantu bakaYehova bezibalasele?
6 Nakule mihla, abantu bakaYehova baye baba neendibano ezibalaseleyo—iziganeko eziye zaphawula ukukhula okumangalisayo komsebenzi kaThixo okanye ukuqondwa kweZibhalo. (IMize. 4:18) Indibano yokuqala enkulu eyaqhutywa ngaBafundi BeBhayibhile emva kweMfazwe Yehlabathi I yayingowe-1919 eCedar Point, eOhio, eUnited States. Loo ndibano yayinabantu abangama-7 000, yabalasela ngokubhengezwa kwephulo lokushumayela ehlabathini lonke. Ngowe-1922, ebudeni bendibano yeentsuku ezisithoba eyaqhutyelwa kwakwindawo efanayo, uJoseph F. Rutherford, wanikela ukhuthazo olunamandla kubaphulaphuli bakhe ukuba benze lo msebenzi xa wathi: “Yibani ngamangqina athembekileyo nayinyaniso eNkosi. Qhubelani phambili emlweni de onke amasalela eBhabhiloni abe yinkangala. Vakalisani isigidimi kude nakufuphi. Ihlabathi limele lazi ukuba uYehova unguThixo nokuba uYesu Kristu unguKumkani wookumkani neNkosi yeenkosi. Le yimini yeemini. Khangelani, uKumkani uyalawula! Nina ningabameli bakhe. Ngoko ke mbhengezeni, mbhengezeni, mbhengezeni, uKumkani nobukumkani bakhe.” Ababelapho, kunye nabo bonke abantu bakaThixo abasehlabathini, basamkela ngovuyo eso sibongozo.
7 Ngowe-1931, eColumbus, eOhio, aBafundi beBhayibhile bakuvuyela ngokwenene ukwamkela igama elithi amaNgqina kaYehova. Kwathi ke, ngowe-1935, eWashington, D.C., uMzalwan’ uRutherford wachaza “isihlwele esikhulu,” ekuthethwa ngaso kwiSityhilelo ‘njengesimi phambi kwetrone naphambi kweMvana.’ (ISityhi. 7:9-17) Ngowe-1942, kanye xa yayiphakathi iMfazwe Yehlabathi II, uNathan H. Knorr wanikela intetho emnandi enomxholo othi “Ngaba Uxolo Lunokuhlala Lukho?” Kuyo wathetha ‘ngerhamncwa elimfusa’ leSityhilelo 17 waza wabonisa ukuba kuseza kufuneka kushunyayelwe ngamandla emva kwemfazwe.
8, 9. Yintoni eyenze iindibano ezininzi zichukumise ngokukhethekileyo?
8 Eyona nto yayibaluleke ngokukhethekileyo kwiNdibano yowe-1946 “YeeNtlanga Ezivuyayo” eyayiseCleveland, eOhio, yintetho kaMzalwan’ uKnorr enomxholo othi: “Iingxaki Zokwakha Ngokutsha Nokwandisa.” Ethetha ngemincili eyabangelwa yiloo ntetho, omnye wabo babelapho ubhala athi: “Ndaba nelungelo lokuhlala emva kweqonga ngoxa wayenikela intetho ngaloo ngokuhlwa, yaye njengoko wayechaza umsebenzi, ekhankanya nezicwangciso zokwandiswa kwekhaya nomzi-mveliso weBheteli yaseBrooklyn, kwahlokoma ngamandla ukuqhwatywa kwezandla. Nangona ndandingabuboni ngokucacileyo ubuso babazalwana noodade ngoxa ndandiseqongeni, kwaba lula ukuva ukuba bayavuya.” Kwindibano yezizwe ngezizwe eyayikwisiXeko saseNew York ngowe-1950, abaphulaphuli bakuvuyela gqitha ukufumana INguqulelo Yehlabathi Elitsha YeZibhalo ZamaKristu ZesiGrike, inguqulelo yokuqala yeBhayibhile yala maxesha eye yabuyisela igama likaThixo kwindawo efanelekileyo kwiLizwi lakhe.—Yer. 16:21.
9 Ezinye iindibano ezazichukumisa gqitha, zezo uYehova wayehlanganisela kuzo amaNgqina akhe athembekileyo emva kwamaxesha okutshutshiswa nokuvalwa kwawo umlomo. UAdolf Hitler wayefungile ukuba uza kuwatshabalalisa amaNgqina kaYehova eJamani, kodwa ali-107 000 kuwo awayekwindibano yowe-1955 eyaqhutyelwa kwibala uHitler awayedla ngokuhlola kulo imikhosi yakhe eNuremberg. Kuninzi lwababelapho zasuka zazehlela iinyembezi zovuyo! Phakathi kwabantu abali-166 518 ababekwiindibano zesithili ezintathu ‘Zokuhlonela UThixo’ ePoland ngowe-1989, kwakukho iindwendwe ezazisuka kwindawo ezazibizwa ngokuba yiSoviet Union neCzechoslovakia ngelo xesha nakwamanye amazwe aseMpuma Yurophu. Abanye babeqala ukuya kwindibano enabantu bakaThixo abangaphezu kwe-15 okanye ama-20. Unokuluqikelela uchulumanco olwalukwiNdibano Yezizwe Ngezizwe yowe-1993 “Yemfundiso Yobuthixo” eyayiseKiev, eUkraine, apho kwabhaptizwa khona abantu abangama-7 402—awona maNgqina kaYehova maninzi akha abhaptizwa embalini.—Isa. 60:22; Hag. 2:7.
10. Ziziphi iindibano ezingalibalekiyo kuwe yaye ngoba?
10 Mhlawumbi zikho iindibano zesithili okanye ezezizwe ngezizwe osazikhumbulayo. Usayikhumbula indibano yokuqala owaya kuyo okanye leyo wabhaptizwa kuyo? Ezi zizihlandlo zokomoya ezibalulekileyo kuwe. Zixabise kakhulu ezo zihlandlo!—INdu. 42:4.
IZIHLANDLO EZIBAKHO RHOQO EZIVUYISAYO
11. UThixo wenza liphi ilungiselelo lemithendeleko eyayisibakho rhoqo kwaSirayeli?
11 UYehova wayalela ukuba amaSirayeli ahlanganisane eYerusalem ukuze enze imithendeleko emithathu nyaka ngamnye—uMthendeleko Wezonka Ezingenagwele, uMthendeleko Weeveki (owathi kamva wabizwa ngokuba yiPentekoste), kunye noMthendeleko Weminquba. Ngokuphathelele le mithendeleko, uThixo wathi: “Izihlandlo ezithathu ngonyaka mayibonakale yonke into eyindoda yakowenu phambi kweNkosi yokwenyaniso, uYehova.” (Eks. 23:14-17) Ngenxa yokuqonda ukubaluleka kwale mithendeleko, iintloko-ntsapho ezininzi zazisiya kuyo nazo zonke iintsapho zazo.—1 Sam. 1:1-7; Luka 2:41, 42.
12, 13. Ukuya kwimithendeleko yaminyaka le kwakuthetha ntoni kumaSirayeli amaninzi?
12 Khawucinge nje ngendlela intsapho yamaSirayeli eyayivakalelwa ngayo xa iza kuthabatha olo hambo. Ngokomzekelo, uYosefu noMariya babehamba iikhilomitha ezili-100 ukusuka eNazarete besiya eYerusalem kuphela. Ucinga ukuba lwalunokuthatha ixesha elingakanani olo hambo, xa uhamba nabantwana abancinane? Ingxelo ethetha ngokutyelela kukaYesu eYerusalem eseyinkwenkwe ityhila ukuba izihlobo nezalamane zazisenokuluthatha kunye olo hambo. Kusenokwenzeka ukuba kwakuhlaziya ukuhamba nokulungiselela kunye izidlo nokwenza amalungiselelo eendawo ezifanelekileyo zokulala kwiindawo ababengaqhelananga nazo. Sekunjalo, kwakukhuselekile ukuvumela uYesu oneminyaka eli-12 ubudala ukuba abe nenkululeko ukusa kumkhamo othile. Ngokwenene, abantwana babengenakuzilibala izihlandlo ezinjalo!—Luka 2:44-46.
13 Xa amaSirayeli ayethe saa kwimida yelizwe lawo, abo babesiya kule mithendeleko babevela kwizizwe ezininzi. NgePentekoste yowama-33 C.E., abangamaYuda nabangengomaYuda abanoxabiso babesiya eYerusalem besuka eItali, eLibhiya, eKrete, eAsia Minor, naseMesopotamiya.—IZe. 2:5-11; 20:16.
14. AmaSirayeli ayencedwa njani kukuya kwimithendeleko yaminyaka le?
14 KumaSirayeli athembekileyo, eyona nto yayibalasele kolo hambo zizinto zokomoya—ukuzimisela kwawo ngokomoya ukunqula uYehova kunye namawakawaka abantu abanoxabiso. Oko kwakuba naliphi igalelo kwabo bakhoyo? Impendulo ifumaneka kulwalathiso lukaYehova ngokuphathelele uMthendeleko Weminquba: “Yiba nemihlali emthendelekweni wakho, wena nonyana wakho nentombi yakho nekhoboka lakho nekhobokazana lakho nomLevi nomphambukeli nenkwenkwe engenayise nomhlolokazi, abasemasangweni akho. Wowubhiyozela iintsuku ezisixhenxe umthendeleko lowo kaYehova uThixo wakho kuloo ndawo aya kuyinyula uYehova, ngokuba uYehova uThixo wakho uya kukusikelela kuyo yonke imveliso yakho nakuko konke esikwenzayo isandla sakho, uzaliswe luvuyo kuphela.”—Dut. 16:14, 15; funda uMateyu 5:3.
KUTHENI SIMELE SIZIXABISE IINDIBANO KULE MIHLA?
15, 16. Ziintoni ekuye kwafuneka uzincame ukuze uye ezindibanweni? Kutheni ungazisoli ngokuya kuzo?
15 Ezi ndibano zamaxesha amandulo zingumzekelo omhle kubantu bakaThixo namhlanje! Nangona izinto ezininzi ziye zatshintsha ukutyhubela iinkulungwane, iinkalo ezibalulekileyo zezi ndibano azikatshintshi. Ngamaxesha okubhalwa kweBhayibhile, ukuya kwezi ndibano kwakufuna umntu ancame okuthile. Nanamhlanje kusenjalo. Sekunjalo akunakuzisola xa uvela kuzo. Ezi zihlandlo zisabaluleke ngendlela ezaziyiyo ngokomoya. Ziyasifundisa yaye zisenza siqonde izinto ezisinceda sihlale sisondele kuThixo. Iindibano zisikhuthaza ukuba sikusebenzise oko sikufundayo, siphephe iingxaki zize zisenze sihlale sinikele ingqalelo kwizinto eziza kusihlaziya kunakwezo ziza kusithena amandla.—INdu. 122:1-4.
16 Uvuyo luba yeyona nto ibalaselayo ezindibanweni. Enye ingxelo eyenziwa ngendibano enkulu yowe-1946 yathi: “Kwakumnandi ngeyona ndlela ukubona amawakawaka amangqina ehleli kamnandi, ibe kwakuluncuthu ukuphulaphula ukudlalwa kwezixhobo zomculo okuhambisana namazwi eso sihlwele, njengoko sasicula iingoma zoBukumkani zokudumisa uYehova.” Le ngxelo ihlabela mgama isithi: “ISebe Lenkonzo Yamatsha-ntliziyo labhalisa abasebenzi phakathi kwabo babekho ababeza kusebenza kuwo onke amasebe, nababekwenza oko beqhutywa ngumoya wokufuna ukukhonza abazalwana babo.” Ngaba nawe uye wanovuyo olufanayo kwiindibano zesithili okanye ezezizwe ngezizwe?—INdu. 110:3; Isa. 42:10-12.
17. Iye yatshintshwa njani indlela ezilungiselelwa ngayo iindibano kutshanje?
17 Kuye kwakho utshintsho kwindlela yokulungiselela iindibano. Ngokomzekelo abanye abantu bakaThixo bakhumbula iminyaka yaxa iindibano zazithatha iintsuku ezisibhozo! Kwakusibakho ucwangciso lwakusasa, olwasemva kwemini nolwangokuhlwa. Inkonzo yasentsimini yayisiba yinxalenye yocwangciso. Ezinye iintetho zaziqala ngentsimbi yesithoba kusasa, yaye ucwangciso lwaludla ngokuqhuba de kube yintsimbi yesithoba ebusuku. Amatsha-ntliziyo ayesebenza nzima ixesha elide ukuze alungiselele abezileyo isidlo sakusasa, esasemini nesangokuhlwa. Ngoku kubakho ucwangciso lwendibano oluthatha iintsuku ezimbalwa yaye ukuzilungiselela kwabantu neentsapho izidlo kusengaphambili kwenza ukuba abantu babe nethuba elaneleyo lokunikela ingqalelo kwizidlo zokomoya.
18, 19. Ziziphi iinkalo zeendibano okhangela phambili kuzo yaye ngoba?
18 Kukho iinkalo zendibano ekudala ziyinxalenye yocwangciso nesisoloko sikhangela phambili kuzo. ‘Ukutya kokomoya okufika ngexesha elifanelekileyo’ okusinceda siziqonde kakuhle iziprofeto neemfundiso zeBhayibhile, akufumaneki kwiintetho kuphela, kodwa kufumaneka nakwiimpapasho ezintsha ezikhululwa kwezi ndibano. (Mat. 24:45) Ezi mpapasho zidla ngokunceda abantu abanyanisekileyo bayiqonde inyaniso yeZibhalo. Iidrama ezisekelwe eBhayibhileni zikhuthaza ulutsha nabantu abadala ukuba bahlole indlela abenza ngayo baze baphephe ingcinezelo ebangelwa yindlela yokucinga yehlabathi. Ngokufanayo intetho yobhaptizo inika wonke umntu ithuba lokuhlolisisa izinto ezibalulekileyo ebomini novuyo lokubona abantu befuzisela ukuzahlulela kwabo kuYehova.
19 Ngokwenene, ezi ndibano nekukudala zikho kunqulo lokwenyaniso, zixhobisa abantu bakaYehova abanovuyo ukuba bamkhonze ngendlela eyiyo ngamaxesha obunzima. Ezi ndibano ziyasihlaziya ngokomoya, zisivulele amathuba okuzenzela abahlobo abatsha, zisincede sazi abazalwana bethu abasehlabathini lonke, yaye ziyindlela ebalulekileyo uYehova asikelela aze anyamekele ngayo abantu bakhe. Ngokuqinisekileyo ngamnye kuthi angathanda ukuhlengahlengisa iimeko zakhe ukuze abekho aze angenelwe kucwangciso ngalunye lwezi ndibano.—IMize. 10:22.


text:
Iindlela Zokwenza Intsapho Yonwabe
Ukunxibelelana Nabantwana Abafikisayo
Bekufudula kulula ukuncokola nonyana wam, ekubeni ngoku eneminyaka eli-16 ubudala kunzima kum okanye uyise ukumazi ukuba ucinga ntoni. Likheswa usuka azivalele egumbini lakhe akafane athethe nathi!”—UMIRIAM, WASEMEXICO.
“Ngaxa lithile, abantwana bam babephulaphula yonke into endibaxelela yona. Ngoku ekubeni bekwishumi elivisayo, bacinga ukuba andilandeli.”—USCOTT, WASEOSTRELIYA.
UKUBA ukhulisa umntwana okwishumi elivisayo, usenokuba uyayiqonda intlungu abatyhubela kuyo abazali abacatshulwe ngasentla. Kwixa elidluleyo, kusenokwenzeka ukuba kwakulula ukuncokola nomntwana wakho. Kodwa ngoku izinto zitshintshile. UAngela ongumama waseItali uthi: “Xa unyana wam wayengumntwana wayedla ngokundibuza uthotho lwemibuzo. Ngoku kufuneka ndiqalise incoko naye. Ukuba andizami ukuncokola naye ziya kuqengqeleka iintsuku kungekho uthethayo.”
Mhlawumbi, nawe njengoAngela uphawule ukuba umntwana wakho owayekade eluhadi oluzibethayo ngoku yinkomo edla yodwa. Xa uzama ukuncokola naye uphendula loo nto uyibuzayo. Ubuza unyana wakho ukuba “ibinjani imini yakhe.” “Ibintle,” ukunika iimpendulo eziquphayo. Ubuza intombi yakho ukuba: “Kwenzeke ntoni esikolweni namhlanje?” Ibonakala ingenamdla ithi, “akwenzekanga nto.” Uzama ukuncokola naye uyambuza ukuba “kutheni ethethela emazinyweni nje?” usuka atye tyum.
Olunye ulutsha ngamapholopholo. Izinto oluzithethayo asizozinto abafuna ukuzazi abazali babo. Omnye umama waseNigeria ogama linguEdna uthi: “‘Khawahlukane nam,’ leyo yindlela eyayindiphendula ngayo intombi yam xa ndicela ukuba yenze umsetyenzana othile.” URamon, waseMexico, waphawula isimilo esifanayo nakunyana wakhe oneminyaka eli-16 ubudala. Uthi: “Phantse yonke imihla sisoloko sixambulisana. Xa ndimcela ukuba enze into ethile, uza kuthetha umlembelele wento echaza izizathu zokuba engenakukwazi.”
Ukuzama ukuncokola nomntwana ofikisayo kuba luvavanyo kumzali. IBhayibhile iyavuma ukuba: “Amacebo ayatshitsha apho kungekho gqugula.” (IMizekeliso 15:22) UAnna waseRashiya ongumzali okhulisa abantwana yedwa uthi: “Xa ndingazi ukuba ucinga ntoni unyana wam, ndiba ligqabi ngumsindo kuthi mandikhale.” Kanye ngexesha abafanele bancokole ngalo abazali nabantwana babo kutheni bengakwazi ukuthetha?
Oonobangela Bale Ngxaki
Ukunxibelelana asikokuthetha nje. UYesu wathi: “Umlomo uthetha ngokuphuphuma kwentliziyo.” (Luka 6:45) Ukuba sinxibelelana kakuhle, sifunda kwabanye size sithethe izinto ezithile ngathi. Kunokuba nzima kulutsha olufikisayo ukuzityand’ igila, kwanabantwana abangamaqharhaqharha banokuba yiminyewu xa befikisa. Iingcali zithi ulutsha olufikisayo luvakalelwa kukuba lusoloko luthiwe ntsho ngamehlo kujongwe yonke into oluyenzayo noluyithethayo, ngokungathi luseqongeni lulayitwe ngesibane. Kunokuba luzixhome kulo meko lujamelene nayo, ulutsha oluninzi luyazinxwema.
Enye into enokuba ngumqobo wonxibelelwano kukuzimela geqe. Isibakala esingenakuphikwa kukuba umntwana wakho uyakhula, yaye oko kuthetha ukuba kuza kufuneka azimele. Oku akuthethi ukuba sele ekulungele ukuzimela. Eli lelona xesha akufuna kakhulu ngalo. Kodwa ukuzimela kuqala kwakude kudala. Ekubeni ngoku besiba ngabantu abakhulu, abantwana abaninzi badla ngokuzicinga izinto ngaphambi kokuba bathethe ngazo.
Umama waseMexico ogama linguJessica uthi: “Ulutsha olufikisayo lusenokungabi yiminyewu xa lunoontanga.” Uthi: “Xa yayiselula intombi yam, yayidla ngokundixelela iingxaki zayo. Ngoku izisa kwitshomi zayo.” Ukuba nowakho umntwana wenza loo nto musa ukucinga ukuba “ukukhalele.” Ngokwahlukileyo koko, uhlolisiso oluye lwenziwa lubonisa ukuba nokuba ulutsha alutsho, luyawaxabisa amacebiso abazali ngaphezu kwamacebiso oontangandini. Unokwenza njani ukuze uqiniseke ukuba nihlala nithetha?
Undoqo Ukuze Uphumelele—Ukususa Imiqobo
Masithi uhamba kuhola wendlela othe tyaba. Iikhilomitha ezininzi ubuthe chu kakuhle. Ungalindelanga ungena egopheni. Ukuze ugcine imoto yakho isendleleni xa kukho igophe kufuneka utshintshe indlela oqhuba ngayo. Kubanjalo naxa umntwana wakho efikisa ebuntwini obukhulu. Mhlawumbi indlela obunxibelelana ngayo nomntwana wakho ibiphumelela yonke le minyaka, kodwa ngoku umele ‘uyitshintshe indlela’ omqeqesha ngayo. Zibuze le mibuzo ilandelayo.
‘Xa unyana okanye intombi yam ifuna ukuthetha ngaba ndiyaphulaphula?’ IBhayibhile ithi: “Linjengama-apile egolide kwinto yesilivere ekroliweyo ilizwi elithethwe ngexesha elifanelekileyo.” (IMizekeliso 25:11) Njengokuba esi sibhalo sibonisa kuhle ukujonga ixesha elifanelekileyo. Ngokomzekelo masithi: Umlimi akanakuze avune ngaphambi kwexesha okanye ngemva kwexesha lokuvuna. Umele avune lisakufika ixesha lokuvuna. Umntwana wakho usenokuba unexesha elithile apho akulungeleyo ukuthetha. Xhakamfula elo thuba. UFrances ongumzali omnye waseOstreliya uthi: “Izihlandlo ezininzi, intombi yam idla ngokuza kwigumbi lam lokulala, maxa wambi ithethe kuphele iyure. Andingomntu ukuthandayo ukuhlala kude kube sebusuku, kwakungelulanga, kodwa sasithetha ngayo yonke into.”
ZAMA OKU: Ukuba akakufuni ukuthetha, yenzani into ethile kunye—njengokubethwa ngumoya, nihambe ngemoto, dlalani okanye nenze umsebenzi othile kunye. Xa ulutsha lukwindawo ekhululekileyo kuba lula ukuzityand’ igila.
‘Ngaba ndiyayiqonda eyona nto ithethwayo?’ UYobhi 12:11 uthi: “Ngaba indlebe ayiwavavanyi amazwi. Njengoko inkalakahla ingcamla ukutya?” Elo lelona xesha ekufuneka “uyazi” into ayithethayo umntwana wakho. Ulutsha olufikisayo ludla ngokuthetha ngezinto ngokungathi zinjalo. Ngokomzekelo, unyana okanye intombi yakho isenokuthi, “Undiphatha ngathi ndingumntwana” okanye usenokuthi “Awundiphulaphuli” musa ukuxambulisana naye kuba akathethi loo nto. Ngokomzekelo xa esithi “usoloko undiphatha ngathi ndingumntwana” usenokuba uthetha ukuba “ndivakalelwa kukuba awundithembi,” xa “esithi awundiphulaphuli” usenokuba uthetha ukuba “ndifuna ukukuxelela eyona ndlela ndivakalelwa ngayo.” Zama ukuqonda iimvakalelo ezihamba naloo mazwi.
KHAWUZAME LE NDLELA: Xa umntwana wakho ethetha rhabaxa, unokuthi: “Ndiyabona ukuba uxakanisekile, yaye ndinomdla wokuva ukuba yintoni le ikukhathazileyo.” Ndichazele isizathu sokuba ucinge ukuba ndikuphatha njengomntwana. Mphulaphule ngaphandle kokumphazamisa.
‘Ngaba ndiphazamisa unxibelelwano ngokumnyanzela umntwana ukuba athethe?’ IBhayibhile ithi: “Imbewu yesiqhamo sobulungisa ihlwayelwa phantsi kweemeko zoxolo ngabo benza uxolo.” (Yakobi 3:18) Ngamazwi nangendlela oziphethe ngayo, dala ‘iimeko zoxolo’ ukuze kube lula ukuzityand’ igila emntwaneni. Khumbula ukuba uyintonga yasekhosi yomntwana wakho. Xa nithetha ngombandela othile, musa ukuba ngathi ungumtshutshisi enkundleni. Omnye utata waseKorea ogama linguAhn uthi: “Umzali olumkileyo akawathethi amazwi afana nathi, ‘Uyakukhula nini?’ okanye athi, ‘Kukangaphi ndikuxelela le nto mntwana ndini?’ Emva kokwenza iimpazamo eziliqela kule nkalo, ndafumanisa ukuba abafana bam babekhathazekile kungekhona yindlela endandithetha ngayo kuphela kodwa nazizinto endandizithetha.”
NANTSI ENYE INDLELA ONOKUYIZAMA: Ukuba umntwana wakho okwishumi elivisayo akakuphenduli xa umbuza into ethile, zama enye indlela. Ngokomzekelo, kunokuba umbuze ukuba ibinjani imini yakhe, mxelele ukuba ibinjani eyakho. Ukuba ufuna ukuva uluvo lwakhe, mbuze imibuzo engazukunikel’ ingqalelo kuye. Mbuze ukuba uvakalelwa njani umhlobo wakhe ngombandela othile. Mbuze ukuba yintoni ebenokumcebisa ukuba ayenze umhlobo wakhe.
Ukunxibelelana nomntwana ofikisayo asingomsebenzi ungapha kwamandla akho. Visisanisa indlela oqeqesha ngayo neemeko ezikhoyo. Thetha nabanye abazali abaye baphumelela kule nkalo. (IMizekeliso 11:14) Xa uthetha nonyana okanye intombi yakho, ‘khawuleza ukuva, ucothe ukuthetha, ucothe ukuqumba.’ (Yakobi 1:19) Ukongezelela koku, ungaze uyiyeke ‘ingqeqesho nokweyisela igqondo kuYehova.’—Efese 6:4.
ZIBUZE: . . .
Luluphi utshintsho endilubonayo emntwaneni wam njengokuba efikisa?
Ndingayiphucula njani indlela endincokola ngayo?


text:
INQAKU ELINGUMXHOLO | NGOOBANI AMANGQINA KAYEHOVA?
Kutheni Sishumayela Nje?
Mhlawumbi eyona nto saziwa ngayo kakhulu ngumsebenzi wethu wokushumayela emizini, nakuzo naziphi naa indawo abantu abafumaneka kuzo. Kutheni sishumayela nje?
AmaNgqina kaYehova ashumayela ukuze azukise uThixo nokuze azise abantu igama lakhe. (Hebhere 13:15) Kwakhona, sithobela umyalelo kaYesu Kristu othi: “Hambani ke ngoko niye kubenza abafundi abantu beentlanga zonke, . . . nibafundisa ukuba bazigcine zonke izinto endiniyalele zona.”—Mateyu 28:19, 20.
Ngaphezu koko, siyabathanda abamelwane bethu. (Mateyu 22:39) Siyazi ukuba abantu abaninzi baneecawa zabo, ibe ayingomntu wonke onomdla kwizinto esithetha ngazo. Nangona kunjalo, siyaqonda ukuba iimfundiso zeBhayibhile zisindisa ubomi. Yiloo nto ke sishumayela ‘ngaphandle kokuyekelela sifundisa kwaye sivakalisa iindaba ezilungileyo ezingoKristu,’ njengamaKristu enkulungwane yokuqala.—IZenzo 5:41, 42.
Isazi Ngezentlalo uAntonio Cova Maduro sabhala “ngamanzithi-nzithi amaNgqina kaYehova atyhubela kuwo ukuze izibhalo ezingcwele zifikelele mbombo zone zomhlaba.”—Iphepha-ndaba iEl Universal laseVenezuela.
Abantu abaninzi abafunda iincwadi zethu abangomaNgqina kaYehova. Ibe izigidi esifunda nazo iBhayibhile zineecawa zazo. Nangona kunjalo, bayakuvuyela ukuncokola namaNgqina kaYehova.
Mhlawumbi ikhona eminye imibuzo onayo ngamaNgqina kaYehova. Usenokuzifumana iimpendulo
Ngokuncokola neNgqina likaYehova.
Ngokungena kwiwebhsayithi yethu u-www.jw.org/xh.
Ngokuya kwiintlanganiso zethu, kungenwa simahla ibe wonke umntu wamkelekile.
Funda Okungakumbi
Ngaba AmaNgqina KaYehova Acinga Ukuba Ngawo Odwa Aza Kusindiswa?
IBhayibhile iyabachaza abo banethemba lokusindiswa.
Ngaba AmaNgqina KaYehova Anawo Amabhinqa Angabashumayeli?
Yiyiphi indima edlalwa ngamabhinqa kumsebenzi wokushumayela wamaNgqina kaYehova owenziwa ehlabathini lonke?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
40 Kwathi emva kwezi zinto, umngcamli+ wokumkani waseYiputa, nombhaki, bayona inkosi yabo, ukumkani waseYiputa.+
2 Yaye amcaphukisa uFaro loo magosa akhe mabini,+ intloko yabangcamli nentloko yababhaki.+
3 Ngoko wabaphosa entolongweni, endlwini yentloko yamafanankosi,+ endlwini yentolongo,+ ndawo leyo uYosefu wayelibanjwa kuyo.
4 Intloko yamafanankosi yabela uYosefu ukuba abe kunye nabo ukuze abanyamekele;+ yaye zaqengqeleka iintsuku besentolongweni.
5 Baphupha iphupha bobabini,+ ngamnye iphupha lakhe ngabusuku bunye,+ ngamnye iphupha lakhe elahlukileyo kwelomnye,+ umngcamli nombhaki bokumkani waseYiputa ababengamabanjwa endlwini yentolongo.+
6 Akufika kubo uYosefu kusasa, wababona bekhangeleka bedakumbile.+
7 Waza wawabuza loo magosa kaFaro awayekunye naye entolongweni, endlwini yenkosi yakhe, esithi: “Kutheni nidakumbile nje namhlanje?”+
8 Bathi kuye: “Siphuphe iphupha, yaye asinatoliki.” Ngoko uYosefu wathi kuwo: “AsikokukaThixo na ukutolika?+ Khanincede, nindibalisele lona.”
9 Intloko yabangcamli yambalisela uYosefu iphupha layo, yathi kuye: “Ephupheni lam, ndibone umdiliya uphambi kwam.
10 Emdiliyeni lowo kwakukho amasetyana amathathu, yaye wawungathi uhluma amathupha.+ Zadubula iintyatyambo zawo. Zavuthwa iidiliya zezihloko zawo.
11 Indebe kaFaro yayisesandleni sam, ndaza ndazithabatha iidiliya ezo ndazifaxangela endebeni kaFaro.+ Emva koko ndayinikela indebe esandleni sikaFaro.”+
12 Wathi ke uYosefu kuyo: “Naku ukutolikwa kwalo:+ Amasetyana lawo mathathu ziintsuku ezintathu.
13 Kwiintsuku ezintathu ukususela ngoku uFaro uya kuyiphakamisa intloko yakho aze ngokuqinisekileyo akubuyisele kwisigxina sakho;+ kwaye uya kuyinikela ngokuqinisekileyo indebe kaFaro esandleni sakhe, ngokwesiko langaphambili xa wawusebenza njengomngcamli wakhe.+
14 Noko ke, uze undikhumbule kamsinya nje usakulungelwa,+ yaye uze, uncede, undenzele ububele bothando, undikhankanye kuFaro,+ undikhuphe kule ndlu.
15 Ngokuba eneneni ndaqweqwediswa ezweni lamaHebhere;+ nalapha andenzanga nto konke konke, ukuba bandifake emhadini wentolongo.”+
16 Yathi yakubona intloko yababhaki ukuba utolike okuthile okulungileyo, nayo, yathi kuYosefu: “Nam ndiphuphile, yaye ndibone iingobozi ezintathu zesonka esimhlophe entlokweni yam,
17 yaye kweyona ngobozi iphezulu kwakukho zonke iintlobo zezidlo zikaFaro,+ imveliso yombhaki, kwaye zazidliwa ziintaka+ engobozini phezu kwentloko yam.”
18 Waphendula ke uYosefu wathi: “Naku ukutolikwa kwalo:+ Iingobozi ezo zintathu ziintsuku ezintathu.
19 Kwiintsuku ezintathu ukususela ngoku uFaro uya kuyiphakamisa isuke intloko yakho kuwe aze ngokuqinisekileyo akuxhome esibondeni;+ zize ngokuqinisekileyo iintaka ziyidle inyama yakho.”+
20 Ke kaloku ngosuku lwesithathu olo, yaba ngumhla wokuzalwa kukaFaro,+ yaye wabenzela itheko bonke abakhonzi bakhe, wayiphakamisa intloko yomphathi wabangcamli nentloko yomphathi wababhaki phakathi kwabakhonzi bakhe.+
21 Ngako oko wayibuyisela intloko yabangcamli esikhundleni sayo sobungcamli,+ yaza yayinikela indebe esandleni sikaFaro.
22 Kodwa yona intloko yababhaki wayixhoma,+ kanye njengoko uYosefu wayebatolikele.+
23 Noko ke, intloko yabangcamli ayimkhumbulanga uYosefu, yasuka yamlibala.+
Yithumele
Yithumele
Genesis 40
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=40&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D40%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
AMAPHEPHA ONOKUBHALA KUWO
AMAPHEPHA ONOKUBHALA KUWO
Ukuncokola Ngomculo
La maphepha mabini onokubhala kuwo anokukunceda nincokole ngomculo eniwukhethayo wena nabazali bakho.
OKUNGAKUMBI
Ukucacisa Iinkolelo Zakho Ngobufanasini
Kunzima ukucacisa iinkolelo zakho ngalo mbandela untununtunu. Eli phepha unokubhala kulo liza kukunceda ube neendlela ezifanelekileyo nezichuliweyo zokuthetha ngobufanasini.
Ukuba Kuselwa Utywala Ndiza Kuthini?
Eli phepha unokubhala kulo liza kukunceda ulungiselele kwangaphambili ukuze unganyanzelwa ukuba usele utywala.
Ukuzihlaziya Nezinto Ofanele Uzenze
Ngaba ungumntu oqale afake amatye okanye ungumntu oqala agalele isanti?


text:
IBhayibhile Iyabutshintsha Ubomi Babantu
IBHINQA elalingenamdla kuThixo nelalinomsebenzi owanelisayo layifumana njani eyona njongo yobomi? Yintoni eyafundwa ngokufa ngumfana ongumKatolika neyenza ukuba atshintshe indlela awayephila ngayo, yaye yintoni eyenza ityendyana lomfana elalingonwabanga lifunde into ngoThixo eyalenza langumshumayeli? Khawuzivele ukuba bathini.
“Kangangeminyaka Bendizibuza Ukuba, ‘Kutheni Silapha?’”—ROSALIND JOHN
UNYAKA WOKUZALWA: 1963
ILIZWE: EBRITANI
UBOMI BANGAPHAMBILI: NDANDINOMSEBENZI OWANELISAYO
INDLELA ENDANDIKADE NDIPHILA NGAYO:
Ndazalelwa eCroydon, kuMazantsi eLondon, ndingowesithandathu kubantwana abalithoba. Abazali bam babeziinzalelwane zakwisiqithi zeCaribbean eSt. Vincent. Umama wayengumWisile. Ndandingenamdla wakufunda ngoThixo, nangona ndandinomqweno wokufuna ukwazi ongade waneliswe. Ngeeholide zesikolo bendiye ndihlale ngasechibini, ndifunde iinqwaba yeencwadi endiziboleke kumzi weencwadi.
Emva kweminyaka ndigqibe isikolo, ndaba nomnqweno wokunceda abantu abatsala nzima. Umsebenzi wam yayikukunceda abantu abangenamakhaya, abaneziphene nababengakwazi ukufunda. Ndaya kufunda inzululwazi ngezempilo eYunivesithi. Emva kokuba ndithweswe isidanga, ndabanomsebenzi ohlawula ngendlela encumisayo ndaza ndaphila ubomi obutofotofo ngeyona ndlela. Njengomcebisi nomphandi ngezentlalo, inye nje kuphela into eyayifuneka ukuze ndenze umsebenzi wam yilaptop. Bendikwazi ukuhamba kangangeeveki ndiye kumazwe aphesheya, ndihlale kwiihotele ezithandwa ndim, ndingqongwe ziindawo ezintle ezibangela umdla, ndibe kwelinye icala ndizilolonga ukuze ndibe sempilweni ndize ndigcine nenkangeleko. Ndandicinga ukuba bobona bomi obo. Kodwa andizange ndibatyeshele abo babehlelelekile bengenakuzinceda.
INDLELA EBUTSHINTSHE NGAYO UBOMI BAM IBHAYIBHILE:
Kangangeminyaka bendizibuza ukuba, ‘Kutheni silapha, yaye yintoni injongo yobomi?’ Kodwa andizange ndizidube ngokufuna iimpendulo eBhayibhileni. Ngeny’ imini ngo-1999, udadewethu omncinci uMargaret, owaba liNgqina likaYehova wandwendwela ekhaya ehamba nomhlobo wakhe naye owayeliNgqina nowabanomdla kakhulu kum. Ndazibona sendivuma ukufunda iBhayibhile nomhlobo wodade wethu, nangona ke oko kwathath’ ixesha, kuba umsebenzi wam nendlela yokuphila yayithatha ixesha lam elininzi.
Ngehlobo lwango-2002, ndafudukela kumzantsi ntshona weNgilani. Apho, ndaye ndongeza kwizidanga zam, ndinosukelo lokuba ekugqibeleni ndibe ngugqirha kwezokuphanda ngezentlalo. Ndaqalisa ukuya rhoqo kwiHolo yoBukumkani nonyana wam oselula. Nangona ndandinemfundo ephakamileyo, ukufunda kwam iBhayibhile kwandiphendulela imibuzo emininzi ngeengxaki zobomi kwaza kwandinika nesicombululo. Ndamfumanisa eyinyaniso uMateyu 6:24, othi awunakukhonza iinkosi ezimbini, kuba isenokuba nguThixo okanye ubutyebi. Ndandisazi ukuba ekugqibeleni kwakuza kufuneka ndenze isigqibo ngezinto eziza kuqala ebomini.
Kunyaka ongaphambili, ndandisiya rhoqo kwisazulu apho amaNgqina ayefunda incwadi ethi Is There a Creator Who Cares About You? * Ndaye ndiyeseka ukuba nguYehova umdali wethu kuphela, onesicombululo kwiingxaki zoluntu. Ukanti, eYunivesithi ndandifundiswe ukuba ubomi obunenjongo abunanto yakwenza nokukholelwa kubukho boMdali. Yandicaphukisa gqitha loo nto, kangangokuba emva kweenyanga ezimbini ndasiyeka isikolo ndaza ndachitha ixesha lam elininzi kwizinto zonqulo.
Ivesi yeBhayibhile eyandikhuthazayo ukuba ndenze utshintsho yincwadi yeMizekeliso 3:5, 6: “Kholosa ngoYehova ngayo yonke intliziyo yakho, ungayami ngokwakho ukuqonda. Uze umgqale yena ezindleleni zakho zonke, kwaye uya kuwenza uthi tye umendo wakho.” Ukufunda ngoThixo wethu onothando kunomvuzo ngakumbi kunezidanga eziliwaka nobunewunewu beli hlabathi. Njengoko ndandifunda okungakumbi ngenjongo kaYehova ngomhlaba nendima eyadlalwa nguYesu yokuncama ubomi bakhe ngenxa yethu, ndafuna ngamandla ukuzahlulela kuMdali wethu. Ndaye ndabhaptizwa ngo Aprili 2003, ndaza emva koko ngokuthe ngcembe ndabenza lula ubomi bam.
INDLELA ENDINGENELWE NGAYO:
Ubuhlobo bam noYehova abunakuthelekiswa nanto. Ndifumene uxolo lwangaphakathi novuyo lokumazi. Ndiye ndonwaba nangakumbi ngokunxulumana nabanquli bokwenyaniso bakaThixo.
Ukunxanelwa kwam ulwazi kuqhubeka kusaneliswa njengoko ndiqhubeka ndifunda iBhayibhile yaye ndisiya nakwiintlanganiso zamaKristu. Kuyandivuyisa ukuxelela abanye ngeenkolelo zam. Ngowona msebenzi wam lo, wokunceda abantu babe nobomi obungcono ngoku baze babe nethemba lobomi kwihlabathi elitsha. Ukususela ngoJuni wama 2008, ndiye ndakhonza ixesha elizeleyo, yaye ndinovuyo nolwaneliseko olungathethekiyo kunangaphambili. Ndinombulelo ongazenzisiyo kuYehova, kuba ngoku ndiyifumene eyona njongo ngobomi.
“Ukufa komhlobo wam kwandishiya ndibamb’ ongezantsi.”—UROMAN IRNESBERGER
UNYAKA WOKUZALWA: 1973
ILIZWE: EOSTRIYA
UBOMI BANGAPHAMBILI: UMNGCAKAZI
INDLELA ENDANDIPHILA NGAYO NGAPHAMBILI:
Ndakhulela kwidolophana yaseBraunau, eOstriya. Loo ndawo yayinabantu abafumileyo, kwaye nolwaphulo mthetho lwaluphantsi. Ekhaya sasingamaKatolika.
Andisoze ndiyilibale into eyenzeka ngo-1984, xa ndandineminyaka eli-11 ubudala. Ndikhumbula ndidlala ibhola nomhlobo wam osenyongweni. Ingaphelanga loo mini, umhlobo wam wasutywa kukufa kwingozi yemoto. Ukusweleka kwakhe kwandishiya ndibamb’ ongezantsi. Yaqengqeleka iminyaka emva kwaloo ngozi, ndizibuza ukuba kwenzeka ntoni ekufeni.
Ukugqiba kwam esikolweni, ndasebenza njengegcisa lezombane. Nangona ndaye ndachewulwa kukungcakaza ndibheja ngeemali ezinkulu, andizange ndibe neengxaki zemali. Ixesha lam elininzi ndandilichithela kwimidlalo, ndithanda nomculo onesingqi esingxolayo. Yayiba ngumjuxuzo emva komnye ndandibuthanda ubumnandi nobomi obuvakalala kodwa sekunjalo ndandingonwabanga.
INDLELA EBUTSHINTSHE NGAYO UBOMI BAM IBHAYIBHILE:
Ngo-1995, iNgqina elalisele liliqina lankqonkqoza emnyango laza landinika incwadi eyayiphendula umbuzo osekelwe eBhayibhileni othi, Kwenzeka ntoni kuthi ekufeni? Ukufa ngesiquphe komhlobo wam kwakusandikhathaza ngenxa yoko ndayithatha le ncwadi. Andizange ndanele nje ukufunda isahluko esithetha ngokufa kodwa ndayifunda yonke!
Oko ndakufundayo kwayiphendula imibuzo endandinayo ngokufa. Kodwa ndafunda okungakumbi. Ekubeni ndakhula ndingumKatolika, ndandikholelwa kakhulu kuYesu. Noxa kunjalo, ukufunda kwam iBhayibhile ngokucokisekileyo kwandinceda ndahlakulela ubuhlobo obusondeleyo noYise kaYesu uYehova uThixo. Kwandichulumancisa gqitha ukwazi ukuba uYehova usikhathalele yaye ufuna simazi. (Mateyu 7:7-11) Ndafunda ukuba uYehova uneemvakalelo nokuba, uyema elizwini lakhe. Oko kwandenza ndanomdla onzulu kwiziprofeto zeBhayibhile nakwinzaliseko yazo. Izinto endazifundayo zomeleza ukholo lwam kuThixo.
Ngokukhawuleza ndaqonda ukuba ngamaNgqina kaYehova kuphela anomdla onyanisekileyo wokunceda abantu baqonde iBhayibhile. Ndazikrwelela izibhalo ezikwiincwadi zamaNgqina ndaza ndazihlola kwiBhayibhile yam yamaKatolika. Njengoko ndandiphanda nzulu ndaye ndaqonda ukuba ndiyifumene inyaniso.
Ukufunda kwam iBhayibhile kwandifundisa ukuba uYehova ulindele ukuba ndiphile ngemilinganiselo yakhe. Oko ndakufunda kwabase-Efese 4:22-24, kwandenza ndaqonda ukuba kuza kufuneka ndilahle “ubuntu obudala,” obabubangelwa “yihambo yam yangaphambili” ndize “ndambathe ubuntu obutsha obadalwa ngokokuthanda kukaThixo.” Ngoko ndayitshintsha indlela endiphila ngayo, ndayeka nokungcakaza okungunobangela wokunyoluka nokusukelana nobutyebi. (1 Korinte 6:9, 10) Ndandisazi ukuba ukuze ndenze olo tshintsho, kwakuza kufuneka nditshintshe abahlobo bam bangaphambili ndize ndinxulumane nabantu abaphila ngemilinganiselo efana neyam.
Kwakungelula ukwenza olo tshintsho. Kodwa ndaqalisa ukuya kwiintlanganiso zamaNgqina kwiHolo yoBukumkani ndaza ndazenzela abahlobo ebandleni. Kwakhona ndaqhubeka ndizifundela iBhayibhile. Loo manyathelo andiqhubela ukuba ndenze utshintsho kumculo endandiwumamela, kwizinto endandizisukela ebomini, nakwinkangeleko yam. Ngo-1995, ndaye ndabhaptizwa njengeNgqina likaYehova.
INDLELA ENDINGENELWE NGAYO:
Ngoku ndinembono elungeleleneyo ngemali nangezinto eziphathekayo. Bendikade ndingumabizw’ asabele ndinomsindo osempumlweni, kodwa ngoku ndiyakwazi ukuzibamba. Andisaxhalabanga ngokugqith’ emgceni ngekamva.
Ndiyakuthanda ukuba yinxalenye yabantu abakhonza uYehova zwenibanzi. Phakathi kwabo ndibona abantu abazamana neengxaki kodwa sekunjalo bakhonza uThixo ngokuthembeka. Kuyandivuyisa ngokwenene ukunikela ngamandla am, kungekhona ukuze ndizanelise kodwa, ekukhonzeni uYehova nokwenzela abanye izinto ezilungileyo.
“Ekugqibeleni ubomi bam bunenjongo.”—UIAN KING
UNYAKA WOKUZALWA: 1963
ILIZWE: ENGILANI
UBOMI BANGAPHAMBILI: BENDIKADE NDICINGA UKUBA BUBOMI
INDLELA ENDANDIPHILA NGAYO NGAPHAMBILI:
Ndazalelwa eNgilani, kodwa xa ndandineminyaka esixhenxe ubudala, safudukela eOstreliya. Apho safikela eGold Coast, indawo ethandwa ngabakhenkethi eQueensland. Nangona ekhaya sasingezo zityebi, sasingaswelanga nto.
Phezu kwako nje ukukhula tofotofo, ndandingonwabanga. Ubomi bam ngaxa lithile bakhe ababinantsingiselo, ndaphelelwa lithemba. UTata wayeyindlamanzi. Ndandingasondelanga kangako kuye, ngenxa yokusela kwakhe nangendlela awayemphethe ngayo umama. Kamva, ndaye ndazi ngezinto ezamehlelayo xa wayelijoni eMalaya, ndaza ndasiqonda isizathu sokuba ubuntu bakhe bubenje.
Ndaqalisa ukusela ngamandla ngoxa ndandisafunda kumabanga aphezulu. Ekufinceni kwam iminyaka eli-16 ubudala, ndasiyeka isikolo ndaza ndaba lijoni lomkhosi waselwandle. Ndaqalisa kancinane kwiziyobisi kwaye ekugqibeleni ndaba yingendle yecuba. Ndaba ngumtya nethunga nebhothile, kwakungadlul’ impela veki ndingaselanga. Ekugqibeleni ndandisela yonke imihla.
Xa ndandimalunga neminyaka engama-20 ubudala, ndabuthandabuza ubukho bukaThixo. Ndandiqiqa ngelithi ‘ukuba uThixo ukho ngokwenene, kutheni ebayeka abantu bebandezeleka baze bafe?’ Ndade ndabhala umbongo ogxeka uThixo ngabo bonke ubungendawo obukhoyo ehlabathini.
Ndawushiya umkhosi waselwandle xa ndandinama-23 eminyaka ubudala. Emva koko, ndaqeshwa kwimisebenzi eyahlukahlukeneyo ndaya naphesheya kweelwandle kangangonyaka, kodwa kuko konke oko ndandisamatshekile ndiphelelwe lithemba. Ndandingenamnqweno wakuzibekela sukelo nakufeza nto, yonke nje into yayingabangel’ umdla. Amabhongo okuba nendlu eyeyam, umsebenzi osisigxina, nokwenyuselwa konke oko kwakuyinkcitha xesha. Inye nje into “eyayindithuthuzela” ndandiziselela utywala bam ndimamele nomculo.
Ndisikhumbula kakuhle isihlandlo endaye ndanqwenela ngamandla ukufumana injongo yobomi. Xa ndandisePoland ndandwendwela kwiinkampu zoxinaniso zodumo eziseAuschwitz, kuba ndandifundile ngenkohlakalo eyayiqhubeka kuzo. Kodwa xa ndabona ubukhulu benkampu, ndaphazamiseka kakhulu. Ayizange indicacele into yokuba kungakho abantu abakhohlakalela abanye ngolo hlobo. Ndikhumbula ndihamba hamba ndizibambe ngeenkophe iinyembezi, ndizibuza, ‘Bekusekutheni?’
INDLELA EBUTSHINTSHE NGAYO UBOMI BAM IBHAYIBHILE:
Ekubuyeni kwam phesheya ngo-1993, ndaqalisa ukufunda iBhayibhile ndifuna iimpendulo. Kamsinyane nje kamva, ndandwendwelwa ngamaNgqina amabini awandimemela endibanweni eyayiza kuba kwibala lemidlalo elalingekude kwindawo endandihlala kuyo, ndaza ndaya.
Ndandikhe ndaya kwelo bala kwiinyanga ezingaphambili ndiyokubukela umdlalo, kodwa indibano yayahluke kakhulu. AmaNgqina ayechubekile enxibe ngokundilisekileyo, nabantwana bawo bezolile. Kwandikhwankqisa oko ndakubona ngexesha lekhefu. Amakhulu khulu amaNgqina ayetyela emabaleni, kodwa xa ayebuyela ezihlalweni zawo, ibala lalicoceke ngeyona ndlela! Phezu kwako konke oko, aba bantu babebonakala benolwaneliseko noxolo—izinto endandizinqwenela ngamandla. Andinakukuxelela oko kwathethwayo ngaloo mini, kodwa indlela awaziphatha ngayo amaNgqina andinakuyilibala.
Ngaloo ngokuhlwa, ndaye ndacinga ngomzala wam owayefunda iBhayibhile nowayephum’ engena kwiinkonzo ezahlukahlukeneyo. Kwiminyaka engaphambili, wakhe wandixelela ukuba, uYesu wathi unqulo lokwenyaniso lwaluza kubonakala ngeziqhamo zalo. (Mateyu 7:15-20) Ndaqonda ukuba okungenani makhe ndijonge oko kwenza amaNgqina ahluke kangaka. Kwakukokokuqala ebomini bam, ukuba ndibe nethemba.
Kwiveki eyalandelayo, la maNgqina ayendimemele endibanweni andityelela kwakhona. Andicela ukuba ndifunde nawo iBhayibhile ndaza ndavuma ndaza ndaqalisa nokuya kwiintlanganiso zamaKristu kunye nawo.
Njengoko ndandifunda iBhayibhile, imbono yam ngoThixo yatshintsha ngokupheleleyo. Ndafunda ukuba ayinguye obangela ubungendawo nokubandezeleka nokuba ubabuhlungu xa abantu besenza izinto ezimbi. (Genesis 6:6; Ndumiso 78:40, 41) Ndazimisela ukuzama ngandlela zonke ukuba ndingaze ndimenze buhlungu uYehova. Ndandifuna ukuyenza ibe nemihlali intliziyo yakhe. (Mizekeliso 27:11) Ndayeka ukuziphatha kakubi, ukutshaya ndaza ndayeka nokuya ngamandla emphandeni. NgoMatshi 1994, ndabhaptizwa njengeNgqina likaYehova.
INDLELA ENDINGENELWE NGAYO:
Ndivuya ngeyona ndlela yaye ndanelisekile. Andithi ndakuvelelwa ziingxaki ndibalekele etywaleni, kunoko ndiye ndafunda ukulahlela umthwalo wam kuYehova.—INdumiso 55:22.
Kule minyaka ilishumi idlulileyo, ndiye ndatshata neNgqina eliyinzwakazi uKaren, kwaye sihlelisene kakuhle nentombi yakhe uNella. Sobathathu siyakunandipha ukuchitha ixesha lethu elininzi kubulungiseleli, sinceda abanye ukuba bafunde inyaniso ngoThixo. Ekugqibeleni ubomi bam bunenjongo.
^ isiqe. 11 Ipapashwe ngamaNgqina kaYehova.


text:
IBALI LOBOMI
Ndifumana Into Entle Ngaphezu Kobunewunewu
Kubusuku nje obunye ngo-1984 ndazigqibela ndiyintwazana nje eqhelekileyo, ngokuqhwanyaza kweliso, ndazibona sendingumntu odumileyo. Ndathweswa isitshaba sokuba yeyona mbelukazi intle eHong Kong. Ndandikwiimagazini namaphepha-ndaba. Ndaba yimvumi, umdanisi, isithethi, ndinenkqubo kwiTV, ndinxiba kakuhle, ndihamba nabant’ abaphezulu, njengomlawuli waseHong Kong.
Kunyaka olandelayo ndaqalisa ukuba kwiimuvi, amaxesha amaninzi ndingoyena mdlali uphambili. Iintatheli zazindifuna ngapha nangapha, zindifota, ndimenywa kwizihika-hika zamatheko naxa kuvulwa izakhiwo ezibalulekileyo. Kwakuxhwithwana ngam.
Ekuhambeni kwexesha, ndabona ukuba obu bomi abuyiyo le nto ndandicinga ukuba buyiyo. Ubukhulu becala ndandisiba kwiimuvi ezinobundlobongela, ibe loo nto yayibeka ubomi bam esichengeni. Kwiimuvi zaseHong Kong kwakungafane kuqashwe abantu bokudlala iindawo ezinobungozi ukuze thina badlali sikhuseleke njengakwiimuvi zaseHollywood, ngenxa yoko kwakufuneka ndenze izinto ezindibeka esichengeni, njengokutsiba imoto ngesithuthuthu. Uninzi lweemuvi endandikuzo zazinamanyala nobundlobongela. Kwezinye kwakusenziwa izinto ezinobudemoni.
Ngo-1995 ndatshata nendoda eyenza iimuvi. Nangona ndandibonakala ndinento yonke, ubunewu-newu, ubutyebi, nomyeni ondithandayo, ndandingonwabanga. Ndabona ukuba mandiyeke ukuba ngumdlali kwiimuvi.
NDAKHUMBULA INKONZO YOBUTSHA BAM
Ndaqalisa ukukhumbula indlela endandimthanda ngayo uThixo ndisakhula. Ngezo ntsuku, mna nodade wethu sasihlala sisidla ngokuya kwintsapho engamaNgqina kaYehova qho ngeMigqibelo. Utat’ uJoe McGrath wayedla ngokusifundisa iBhayibhile neentombi zakhe ezintathu. Intsapho yabo yayinothando, inobubele, ibe utat’ uJoe wayeyiphatha ngentlonelo inkosikazi nabantwana bakhe. Ndandikuthanda ukuya nayo kwiintlanganiso zamaKristu. Ngamany’ amaxesha sasisiya kwiindibano ezinkulu. Kwakumnandi ngezo ntsuku. Ndandiziva ndikhuselekile phakathi kwamaNgqina.
Isimanga kukuba izinto ezibuhlungu zazindehlela ekhaya. Indlela awayeziphethe ngayo utata yayimxhela umama, ibe wayehlala edandathekile. Xa ndandineminyaka elishumi, umama wayiphelisa yonk’ into eyayimdibanisa namaNgqina kaYehova. Ndaqhubeka, nangona ndandingazinikelanga ngokupheleleyo, ndada ndabhaptizwa ndineminyaka eyi-17. Kodwa kungekudala emva koko, ndaqalisa ukwenza izinto angamele azenze amaKristu, ndaza andakwazi ukuqhubeka ndisebandleni.
NDAGQIBA KWELOKUBA NDIBUYELE
Kungekudala emva kokuba nditshatile, ndaza kubonwa ngabadala ababini abangamaNgqina kaYehova kwindawo esasihlala kuyo. Bandichazela ngendlela endinokubuyela ngayo kuYehova uThixo, baza bacela noCindy ongumthunywa wevangeli ukuba andincede. Ngeli xesha ukholo lwam lwalusele lubuthathaka gqitha, ngenxa yoko ndamcela ukuba andibonise ubungqina bokuba ngokwenene iBhayibhile iliLizwi likaThixo. Wandibonisa imizekelo yeziprofeto zeBhayibhile esele zizalisekile. Ngokuya kuhamba ixesha saye sisiba ngabahlobo bokwenene, ngoko ke wacela ukuba sifunde sobabini iimfundiso ezisisiseko eziseBhayibhileni. Ndavuma. Okokuqala ngqa ebomini bam, ndatsho ndabona ukuba uYehova nguThixo oluthando, ofuna ndonwabe.
Xa ndaqalisa ukuya kwiintlanganiso zamaKristu kwakhona, ndafumanisa ukuba ndonwaba ngakumbi xa ndihleli namaNgqina kunaxa ndihleli nabantu abenza iimuvi. Kodwa ingxaki yaba kukuba izinto ezandehlela ndisakhula zandenza andakwazi kuthemba mntu, ibe nam ndandingazithandi. Ndancedwa ngomnye udade owandibonisa eBhayibhileni indlela yokumelana nale ngxaki, ibe ndafunda nokuba nabahlobo bokwenene.
INTO ENGCONO KUNOBUNEWUNEWU
Ngo-1997 mna nomyeni wam safudukela eHollywood, eKhalifoniya, eMerika. Kulapho ke ndazinikela ngakumbi ekuncedeni abanye bafunde kubulumko obuseLizwini likaThixo. Ukufundisa abantu iBhayibhile kwandonwabisa ngaphezulu lee kunobunewunewu obuza nokuba ngoyena uphambili kwiimuvi. Ngokomzekelo, ngo-2002 ndadibana noCheri endandimazela eHong Kong. Ubomi bethu babufana ngeendlela ezininzi. Naye wayethweswe isitshaba sokuba yeyona mbelukazi intle eHong Kong ngo-1983. Kangangokuba yayinguye owandithwalisa isitshaba sokuba ngunobuhle ngo-1984. Naye wayedlala kwiimuvi, ibe kamva waba ngumenzi wazo, esebenza nabalathisi beemuvi abadumileyo. Ngoku naye wayehlala eHollywood.
Ndamvela kakhulu uCheri xa isoka lakhe lamelwa yintliziyo. Wayengafumani ntuthuzelo kunqulo lwakhe lobuBhuda. Njengam, naye wayephila ubomi bobunewunewu obuthandwa ngabantu abaninzi, kodwa wayehlala edandathekile futhi engathembi mntu. Ndaqalisa ukumbalisela ngezinto endizifunde eBhayibhileni, kodwa kwakunzima ukuba azikholelwe kuba engumBhuda.
Ngenye imini ngo-2003, uCheri wandifowunela evuya eseVancouver, eKhanada, apho wayesenza khona imuvi. Wandixelela ukuba uthe eqhuba, ebuka iindawo ezintle zalapho, wazibona sele ethandaza ngokuvakalayo esithi: “Ndixelele, ngubani uThixo wokwenene? Ungubani igama lakho?” Ngelo xesha kanye, wadlula ecaleni kweHolo YoBukumkani waza wabona igama elithi Yehova. Wayibona iyimpendulo yombuzo wakhe leyo, waza wafuna ukudibana namaNgqina kaYehova ngoko nangoko. Ndenza amalungiselelo okuba aye kwintlanganiso, ibe emva kweentsuku nje ezimbalwa, waya kwibandla ekuthethwa kulo isiTshayina eVancouver.
UCheri wathi kamva, “aba bantu bandithanda nyhani, abazenzisi. Ndiyakwazi ukubaxelela indlela endivakalelwa ngayo.” Ndonwaba xa ndisiva loo nto kuba wayengenabahlobo ngoxa wayesebenza kwiimuvi. UCheri waqhubeka esiya kwiintlanganiso. Kodwa ngo-2005 wafumana umsebenzi wokwenza iimuvi ezimbini ezinkulu eTshayina, kwanyanzeleka ke ukuba abuyele eHong Kong. Okuvuyisayo kukuba ngo-2006, uCheri wanikela ubomi bakhe kuYehova, waza wabhaptizwa kwindibano yamaNgqina eHong Kong. Nangona wayefuna ukumsebenzela ngakumbi uYehova, umsebenzi wakhe wokwenza iimuvi wakwenza kwanzima oku, loo nto yamenza akonwaba kwaphela.
UVUYO OLUZA NOKUNCEDA ABANYE
Ngo-2009 ubomi bukaCheri batshintsha. Wagqiba kwelokuba awuyeke umsebenzi weemuvi, ukuze anqule uYehova ngakumbi. Waba nabahlobo abaninzi abatsha kwibandla lamaKristu. Waqalisa ukufundisa abantu iindaba ezilungileyo zoBukumkani ixesha elizeleyo, ibe wayekuthanda gqitha ukunceda abantu baphucule ubomi babo.—Mateyu 24:14.
Emva koko uCheri wafunda isiNepali ukuze ancedise iqela elikhulayo lamaNgqina athetha olo lwimi eHong Kong. Ndimele ndinixelele ke nokuba amaNepali la ngabantu abajongelwa phantsi kuba engasithethi kakuhle isiNgesi nesiTshayina, nangenxa yokuba izithethe zawo zingaqhelekanga. UCheri wandibalisela indlela ekumvuyisa ngayo ukunceda aba bantu bafunde iBhayibhile. Ngokomzekelo, ngenye imini xa wayefundisa abantu iBhayibhile ezindlini zabo wadibana nomfazi ongumNepali owayenolwazana nje ngoYesu, kodwa engazi nowathwethwa ngoThixo wokwenene uYehova. Wambonisa eBhayibhileni ukuba uYesu wayethandaza kuYise osezulwini. Xa lo mfazi wafumanisa ukuba angathandaza kuThixo wokwenene, ogama linguYehova, wazamkela iindaba ezilungileyo. Kungekudala, umyeni walo mfazi nentombi yakhe baqalisa ukufunda iBhayibhile.—INdumiso 83:18; Luka 22:41, 42.
Xa ndabona indlela ekumvuyisa ngayo uCheri ukufundisa abantu iBhayibhile ixesha elizeleyo, ndazibuza ukuba, ‘mna ndilinde ntoni?’ Ngelo xesha nam ndandisele ndibuyele eHong Kong. Ndagqiba kwelokuba ndilungelelanise ubomi bam ukuze ndandise ixesha endifundisa ngalo abantu inyaniso eseBhayibhileni. Ndafumanisa ukuba ukuphulaphula abantu, nokubanceda baqonde iLizwi likaThixo iBhayibhile kundenza ndonwabe ngeyona ndlela.
Ndafumanisa ukuba ukunceda abantu baqonde iLizwi likaThixo iBhayibhile kundenza ndonwabe ngeyona ndlela.
Ngokomzekelo, ndanceda nenye inkosikazi eyinzalelwane yaseVietnam eyayisoloko ixhelekile, iinyembezana. Ngoku ihlala yonwabile ibe iyakuthanda nokuya ebandleni.
Ngoku, sobabini noCheri sifumene into intle lee kunobunewunewu. Nakuba kwakumnandi ukusebenza kwiimuvi futhi kusenze saduma, ukufundisa abantu ngoYehova uThixo kusenze sonwaba ngakumbi kuba kuyamzukisa. Sivele ngokwethu indlela ayinyani ngayo amazwi kaYesu athi: “Kunoyolo ngakumbi ukupha kunokwamkela.”—IZenzo 20:35.
Funda Okungakumbi
Kutheni Kufuneka Ndikuphephe Ukufana Nabantu Abadumileyo? Inxalenye 1: Yeyamantombazana
Ulutsha oluninzi lucinga ukuba luphila ubomi balo kodwa aluziboni ukuba sele lulinganisa abantu abadumileyo xa lusenza izinto.


text:
ICANDELO 9
Nqulani UYehova Njengentsapho
“Mnquleni Lowo wenza izulu nomhlaba.”—ISityhilelo 14:7
Njengoko nifundile kule ncwadana, iBhayibhile inemigaqo emininzi enokunceda nina nentsapho yenu. UYehova ufuna nonwabe. Uthembisa ukuba xa nimbeka kwindawo yokuqala “zonke ezinye izinto ziya kongezelelwa kuni.” (Mateyu 6:33) Ufuna ukuba nibe ngabahlobo bakhe. Ngoko yenzani yonke imizamo yokukhulisa ubuhlobo benu kunye noThixo. Eli lelona lungelo likhulu elinokufunyanwa ngumntu.—Mateyu 22:37, 38.
1 QINISANI UBUHLOBO BENU NOYEHOVA
OKO KUFUNDISWA YIBHAYIBHILE: “‘Ndiya kuba nguyihlo kuni, nina nibe ngoonyana neentombi kum,’ utsho uYehova.” (2 Korinte 6:18) UThixo ufuna ukuba nibe ngabahlobo bakhe abasenyongweni. Ninokuyenza loo nto ngokuthandaza kuye. UYehova unimema ukuba ‘nithandaze ngokungapheziyo.’ (1 Tesalonika 5:17) Ufuna ukwazi iingcinga zenu namaxhala eninawo. (Filipi 4:6) Xa uthandaza nentsapho yakho, iya kutsho ibone indlela abaluleke ngayo uThixo kuwe.
Ngaphezu kokuthetha kwenu noThixo, kusafuneka nokuba nimphulaphule. Ninokuyenza le nto ngokufunda iLizwi lakhe iBhayibhile kunye neencwadi ezisekelwe kuyo. (INdumiso 1:1, 2) Camngcani ngezinto enizifundayo. (INdumiso 77:11, 12) Ukuphulaphula uThixo kuquka nokuba niye rhoqo kwiintlanganiso zamaKristu.—INdumiso 122:1-4.
Ukuthetha nabanye abantu ngoYehova kuyenye indlela yokuqinisa ubuhlobo naye. Xa nisenza oku niya kuziva nisondele ngakumbi kuye.—Mateyu 28:19, 20.
OKO UNOKUKWENZA:
Bekelani bucala ixesha lokufunda iBhayibhile nokuthandaza yonke imihla
Qinisekisani ukuba intsapho yenu ixabisa izinto zokomoya ngaphezu kokuzonwabisa
2 LUNANDIPHENI UNQULO LWENU LWENTSAPHO
OKO KUFUNDISWA YIBHAYIBHILE: “Sondelani kuThixo, naye uya kusondela kuni.” (Yakobi 4:8) Yenzani uhlengahlengiso ukuze nibe nonqulo lwentsapho rhoqo. (Genesis 18:19) Kodwa ke kusafuneka okungakumbi. UThixo makabe nendawo ebomini benu bemihla ngemihla. Qinisa ubuhlobo bentsapho yakho noThixo ngokuthetha ngaye “ekuhlaleni kwakho endlwini yakho, nasekuhambeni kwakho ngendlela, nasekulaleni kwakho, nasekuvukeni kwakho.” (Duteronomi 6:6, 7) Yiba nosukelo lokufana noYoshuwa, owathi: “Ke mna nendlu yam, siya kukhonza uYehova.”—Yoshuwa 24:15.
OKO UNOKUKWENZA:
Zimisele ukunceda ilungu ngalinye lentsapho kwiimfuno zalo
Funda Okungakumbi
Yintoni UNqulo Lwentsapho?
Funda ngendlela eli lungiselelo elinokukunceda ngayo usondele kuYehova yaye uqinise umanyano kwintsapho yakho.
Hlakulelani Ubumoya Nobabini
Setting aside time to study the Bible together can improve your marriage.
Indlela Yokwenza Intsapho Yakho Yonwabe
Uthando olwaboniswa nguYesu ngumzekelo onokuxeliswa ngabayeni, amakhosikazi nabantwana. Yintoni esinokuyifunda kuye?


text:
Ngaba UYesu Wayeyindoda Nje Elungileyo?
Impendulo esuka eBhayibhileni
UYesu wayengeyondoda nje elungileyo. Enyanisweni, waba yeyona ndoda inefuthe embalini yabantu. Khawuve ukuba aba babhali baziwayo baye bathini ngaye:
“UYesu waseNazarete . . . ngoyena udumileyo kwimbali yabantu.”—UH. G. Wells, umbhali-mbali waseNgilani.
“Ubomi [bukaYesu] bobona bunempembelelo emhlabeni wonke yaye busenayo nangoku.”—UKenneth Scott Latourette, umbhali-mbali waseMerika.
IBhayibhile ibonisa isizathu sokuba uYesu abe uye wanempembelelo enkulu kunaye nawuphi na omnye umntu owakha waphila emhlabeni. Xa uYesu wabuza abalandeli bakhe ababesondele kuye ukuba bacinga ukuba ungubani, omnye wabo waphendula ngokuchanileyo wathi: “
UnguKristu, uNyana woThixo ophilayo.”—Mateyu 16:16.


text:
OKO KUFUNDISWA YIBHAYIBHILE
UThixo Ungumntu Onjani?
Unomzimba onjani uThixo?
“UThixo unguMoya.”—Yohane 4:24.
OKO KUFUNDISWA YIBHAYIBHILE
IBhayibhile ithi uThixo ungumoya. (2 Korinte 3:17) Ngoko ke, uphakame kakhulu kunathi. Kweyoku-1 kuTimoti 1:17 iBhayibhile ithi uThixo: ‘NguKumkani kanaphakade, ongenakonakala, nongabonakaliyo.’ Kwakhona ithi: “Akukho bani uye wambona uThixo.”—1 Yohane 4:12.
Umdali wethu uphakame kakhulu kuthi kangangokuba asikwazi nokuqikelela ukuba unjani. Incwadi kaIsaya 40:18 ithi: “Ningamfanisa nabani na uThixo, yaye ningabeka ntoni na enokufana naye ecaleni kwakhe?” Kwa-amazulu la amangalisayo esiwabonayo awanakuthelekiswa noSomandla.—Isaya 40:22, 26.
Noxa kunjalo, zikho izidalwa ezikrelekrele ezimbonayo nezithetha ngqo noThixo. Kwenzeka njani? Kaloku nazo zingumoya yaye zihlala ezulwini. (1 Kumkani 22:21; Hebhere 1:7) UYesu Kristu wathi ngezi zidalwa zomoya ezibizwa ngokuba ziingelosi: “ [Zona] zisoloko zibubona ubuso bukaBawo osezulwini.”—Mateyu 18:10.
Ngaba UThixo Ukho Kwindawo Yonke?
“Ngoko ke, nina nize nithandaze ngale ndlela: ‘Bawo wethu osemazulwini, malingcwaliswe igama lakho.’”—Mateyu 6:9.
OKO KUFUNDISWA YIBHABHILE
IBhayibhile ayifundisi ukuba uThixo uhlala kwindawo yonke okanye ukho kuyo yonke indawo. Kunoko amazwi kaYesu akuMateyu 6:9; 18:10, abonisa ukuba uThixo unomzimba yaye ‘nguBawo’—kwaye uhlala emazulwini, ‘indawo ahlala kuyo emisiweyo.’—1Kumkani 8:43.
Xa wayesele eza kumka emhlabeni, uYesu wathi: “Ndiyalishiya ihlabathi yaye ndiyemka ndiya kuBawo.” (Yohane 16:28) Emva kokufa kwakhe waza wavuswa enomzimba womoya, uKristu wenyukela “ezulwini ngokwalo, ukuze ngoku abonakale phambi kukaThixo.”—Hebhere 9:24.
Ezi nyaniso ngoThixo zibalulekile. Kutheni sisitsho nje? Okokuqala, ekubeni uThixo engumntu ophilayo sinokukwazi ukufunda ngaye size sisondele kuye. (Yakobi 4:8) Okwesibini, ukwazi inyaniso ngoThixo kuyasinceda ukuze singakhonzi oothixo bobuxoki, njengemifanekiso eqingqiweyo. Kweyoku-1 kaYohane 5:21, iBhayibhile ithi: “Bantwana abancinane, zilindeni kuzo izithixo.”
Abantu benziwa njani ngomfanekiselo kaThixo?
“UThixo wamdala umntu ngokomfanekiso wakhe, wamdala ngokomfanekiso kaThixo; wadala indoda nebhinqa.”—Genesis 1:27.
OKO KUFUNDISWA YIBHAYIBHILE
Ekubeni singabantu, siyakwazi ukubonisa iimpawu zikaThixo ezinjengothando, ukulunga nobulumko. Eneneni iBhayibhile ithi: “Yibani ngabaxelisa uThixo, njengabantwana abaziintanda.”—Efese 5:1, 2.
UThixo usenze sanenkululeko yokuzikhethela, nto leyo esenza sikwazi ukukhetha okulungileyo kokubi size sikwazi nokubonisa abanye ukuba siyabathanda. (1 Korinte 13:4-7) Sidalwe sanobuchule bokwenza izinto ezininzi, siyakwazi ukunandipha izinto ezintle ibe siyabuxabisa ubuhle bomhlaba esiphila kuwo. Ngaphezu koko, xa sasidalwa kwafakwa ngaphakathi kuthi umnqweno wokukhonza uThixo ukuze sazi iinjongo zoMdali wethu.—Mateyu 5:3.
Kukunceda ngantoni ukwazi inyaniso eseBhayibhileni? Okukhona ufunda ngoThixo kokukhona uya kukwazi ukuphila ngendlela afuna ngayo. Oko kuya kukwenza wonwabe gqitha, waneliseke, uze uxole emphefumlweni. (Isaya 48:17, 18) UThixo uyazi ukuba iimpawu zakhe ezintle ziyabatsala abantu zize zibenze bahambe ngendlela ekhokelela kubomi obungunaphakade.—Yohane 6:44; 17:3.


text:
Chapter 1
1 UPawulos noTimoti, abakhonzi bakaYesu Kristu, babhalela bonke abangcwele abakuKristu Yesu, abaseFilipi, ndawonye nabaveleli nabalungiseleli;
2 bathi, Makube lubabalo kuni, noxolo, oluvela kuThixo uBawo wethu, neNkosi yethu uYesu Kristu.
3 Ndihlala ndibulela kuye uThixo wam, ekunikhumbuleni kwam konke
4 (ekukhungeni kwam konke ndikhunga ngenxa yenu nonke, ndivuyile),
5 ngenxa yobudlelane benu obubhekisele kuzo iindaba ezilungileyo, kususela kwimini yokuqala kude kube ngoku;
6 ekubeni ndikholose ngayo le nto, yokuba lowo wawuqalayo ngaphakathi kwenu umsebenzi olungileyo, wowufeza, ide ibe yiloo mini kaYesu Kristu;
7 njengokuba ndilungisa ukucinga oko ngani nonke, ngenxa yokuba nikum entliziyweni, nithe, nasezintanjeni zam, nasekuziphenduleleni kwam, nasekuziqiniseni kwam iindaba ezilungileyo, naba ngamadlelana nam ngobabalo olu, nina nonke.
8 Kuba uThixo ulingqina lam lokuba kukhulu ukunilangazelela kwam nonke, ndineemfesane zikaYesu Kristu.
9 Nako oku ndiya kuthandazela, ukuba uthando lwenu lube kukhona luphuphuma ngokuphuphuma ukwazi okukhulu, nako konke ukuqonda,
10 ukuze nizicikide izinto eziziincamisa, ukuze nibe nokusulungeka, ningabi nasiwo, nide nise kwimini kaKristu;
11 nizele ziziqhamo zobulungisa ezingoYesu Kristu, nikhangelise ekuzukiseni nasekudumiseni uThixo.
12 Ke kaloku ndinga ningazi, bazalwana, ukuba izinto ezindihleleyo, zibethe kwakukhona zihambayo iindaba ezilungileyo;
13 ngokokude iintambo zam ezi zibonakale kuyo yonke indlu yomkhosi nakwabanye bonke, ukuba zikuKristu;
14 baze abona bazalwana baninzi bathi, beseNkosini, bekholose ngeentambo zam ezi, babe kukhona benobuganga bokulithetha ilizwi, bengenakoyika.
15 Okunene abathile bamvakalisa uKristu ngomona neenkani, abanye ke bamvakalisa ngokokuzithandela.
16 Abeyelenqe abo bamazisa uKristu ngokungenyulu, beba baya kongezelela imbandezelo kwiintambo zam;
17 ke aba, benziwa luthando, bamazisa wKristu besazi ukuba ndimiselwe ukuziphendulela iindaba ezilungileyo.
18 Ibe yini ke? Noko kunjalo, ngeendlela zonke, nokuba kungokunyhwalaza, nokuba kungenyaniso, kwaziswa uKristu. Ndiyavuya kuko oko, ndaye ndisaya kuvuya.
19 Kuba ndiyazi ukuba oku kuya kuphumelela ekusindisweni kwam, ngako ukundikhungela kwenu, nangoncedo loMoya kaYesu Kristu;
20 kuye ngokulangazelela nangokuthemba kwam, ukuba andiyi kudaniswa nganto; uya kusuka ngako konke ukungafihlisi, njengokwamaxesha onke, athi nangoku enziwe mkhulu uKristu emzimbeni wam, nokuba na kungobomi, nokuba kungokufa.
21 Kuba kum mna, ukudla ubomi kunguKristu, ukufa kuyinzuzo.
22 Ke ukuba ukudla ubomi ndisenyameni kusisiqhamo somsebenzi kum oko, into ke endonyula yona andiyazi.
23 Kuba ndixinekile phakathi kwezinto ezimbini; ndinawo umnqweno wokunga ndinganduluka, ndiye kuba noKristu; kuba kokona kulungileyo kakhulu oko;
24 kodwa ukuhlala ndihleli ndisenyameni, yeyona nto ifunekayo ngenxa yenu.
25 Kananjalo, ndikholose ngoko nje, ndiyazi ukuba ndiya kuhlala ndihlale, ndihleli nani nonke, ukuze nihambele phambili, nivuyiswe lukholo;
26 ukuze iqhayiya lenu kuKristu Yesu ngam liye lisanda ngokwanda, ngako ukubuya ndibekho kuni.
27 Kodwa ke ukuhlala kwenu makube kokuzifaneleyo iindaba ezilungileyo zikaKristu, ukuze, nokuba ndifikile ndanibona, nokuba andifikanga, ndizive iindaba zenu, ukuba nimi moyeni mnye, ngamphefumlo mnye, nilwela inkolo yeendaba ezilungileyo,
28 ningothuswa nantweni-nye ngabo bachasayo; into ke leyo engumbonakalaliso wentshabalalo okunene kubo, kodwa ingumbonakalaliso wosindiso kuni, kube ke oko kuvela kuThixo.
29 Ngokuba nababalwa ukuthi, ngenxa kaKristu, ninganeli kukholwa kuye; nababalwa nokuva ubunzima ngenxa yakhe,
30 ninawo umzamo onjengalowo nawubonayo kum, nangoku niwuvayo ukuba ukho kum.


text:
INQAKU ELINGUMXHOLO | NGABA NGUWE OLAWULA UBOMI BAKHO?
Ingxaki: Ukuba Nokuninzi Emagxeni Akho
UPHITHIZELISWA ngabantwana abafuna ukuhoywa. Nomqeshi wakho ngokunjalo. Ibe liqabane lakho kwelinye icala. Kunjalonje bonke bafuna ukuhoywa ngoku. Kanti ukwajongene nokunyamekela umzali ogulayo. Ngokuqinisekileyo obu ayibubo ubomi obubunqwenela, kodwa ke kufuneka ujijisane nabo. Uyazibuza: “Ndithini ke, kuba bonk’ aba bantu baxhomekeke kum?” Ukuzama ukubahoya bonke kusenokungakuncedi nganto wena, kunye nabo. Unokwenza ntoni ke ukuze ubulawule kwakhona ubomi bakho?
UMZEKELO OSEBHAYIBHILENI: UMOSES
Ekubeni uMoses yayinguye yedwa umgwebi kwaSirayeli, mhlawumbi wayevakalelwa kukuba bonke abantu baxhomekeke kuye. Kodwa utata-zala wakhe wathi kuye: “Ayilungile le ndlela wenza ngayo. Ngokuqinisekileyo uya kuphelelwa ngamandla.” Wacebisa uMoses ukuba asebenzise namanye amadoda afanelekayo njengabagwebi, aze yena ajongane namatyala anzima kuphela. Waba yintoni umphumo? Utata-zala wakhe wamqinisekisa wathi: “Ngokuqinisekileyo woba nako ukuma, size, ngapha koko, nesi sizwana sonke sifike endaweni yaso sinoxolo.”—Eksodus 18:17-23.
OKWENZIWA NGUDELINA
Njengoko kukhankanyiwe kwinqaku lokuqala, uDelina unesifo esihlasela imithambo-luvo. Ukongezelela apho, unyamekela abantakwabo abathathu abakhubazekileyo. Uthi: “Ndifumanise ukuba ukucebela usuku ngalunye nokungazibekeli amangomso izinto kuyasinciphisa istres. Ukuthetha ngokuphandle ngemeko yam kwenze abanye bandinceda, kuquka umyeni wam. Kwakhona, ndichitha ixesha elincinane ntsasa nganye ndisebenza egadini, ibe oko kundenza ndizive ndaneliseke kakhulu.”
“Yonke into inexesha layo elimisiweyo.”—INtshumayeli 3:1
OKO UNOKUKWENZA
Ukuba unomthwalo omninzi emagxeni akho, khawukhe uzame oku:
Cela uncedo kwabanye abantu. Ngokomzekelo, ngaba kukho abantwana ekhaya abanokunceda? Ngaba kukho amalungu entsapho ahlala kufutshane nawe anokukuncedisa?
Xelela abanye ngoko ukudingayo. Ngokomzekelo, mxelele umqeshi wakho xa ekungxixha ngomsebenzi omninzi ngokungeyomfuneko. Oko akuthethi kuthi umele umtyityimbisel’ umnwe ngelithi uza kuyeka emsebenzini. Mcacisele nje kakuhle ngemeko yakho. Usenokuvuma ukuwuphungula umsebenzi wakho.
Bhala phantsi imisebenzi eyahlukahlukeneyo oyenzayo ngeveki. Ngaba eminye ibingenakwenziwa ngabanye abantu?
Musa ukusoloko uvuma xa umenyelwa kwiimbutho zolonwabo. Usenokwala ngobubele xa ungenalo ixesha okanye uziva udiniwe.
Lilonke: Ukuba uzama ukwenza yonk’ into uya kugqibela sowungenzanga kwanto.
Funda Okungakumbi
Indlela Yokusebenzisa Ixesha Lakho Ngobulumko
Enye indlela yokulisebenzisa kakuhle ixesha lakho kukuhlolisisa iinkalo ezimbini. Zeziphi?


text:
ITimgad—Isixeko Esanyamalalayo Sityhila Iimfihlo Zaso
UMKHENKETHI ozithembileyo uJames Bruce waseSkotlani uthe manga koko akubonayo. Kwintlango yaseAlgeria qelele phayaa, ubona inqaba yamandulo yaseRoma. Ukufumanisa kwakhe le ndawo ngo-1765, lo mkhenkethi wayengaqondanga ukuba umi kumanxiwa esona sixeko sikhulu samaRoma sakha sakhiwa kuMntla Afrika— iThamugadi yamandulo, ngoku ebizwa ngokuba yiTimgad.
Emva kwexesha elingaphezu kwenkulungwane, ngo-1881, abembi bezinto zakudala baseFransi baqalisa ukuvumbulula iintsalela ezigcineke kakuhle zeTimgad. Bagqiba kwelokuba abemi balapho babephila ubomi obutofotofo kakhulu, nakuba esi sixeko sasikwindawo engumqwebedu. Kwakutheni ukuze amaRoma akhe isixeko esifumileyo kwindawo enjalo? Singafunda ntoni kwesi sixeko nabemi baso?
IQHINGA
Xa amaRoma ayesandisa ulawulo lwawo kuMntla Afrika ngenkulungwane yokuqala ngaphambi kwexesha eliqhelekileyo, aye achaswa ngamandla zizizwe zalapho. Ayeza kwenza njani ukuze kubekho uxolo? Okokuqala, amajoni omkhosi weThird Augustan Legion akha iinkampu eziliqela ezikhuselekileyo kummandla obanzi weentaba obizwa ngokuba ngumntla weAlgeria. Kamva, akha isixeko saseTimgad, kodwa esakhela injongo eyahluke mpela.
AmaRoma ayesithi iTimgad yakhelwe amagqala emfazwe adla umhlala-phantsi, kodwa esona sizathu sokwakhiwa kwesi sixeko yayikukudodobalisa inkcaso yezizwe zalapho. Iqhinga lawo lasebenza. Xa abantu bezi zizwe babesiya kuthengisa eTimgad, babetsalwa bubomi balapho obutofotofo. Befuna ukwamkelwa eTimgad, apho kwakuhlala abemi baseRoma kuphela, ngokuzithandela, abantu abaninzi bezo zizwe baba ngamajoni eRoman Legion iminyaka eyi-25 ukuze bona nenzala yabo babe ngabemi baseRoma ngokusemthethweni.
Benganelisekanga kukuba ngabemi baseRoma nje kuphela, abanye abantu abangama-Afrika baye bafumana izikhundla ezisemanqwanqweni eTimgad nakwezinye izixeko eziphantsi kolawulo lwaseRoma. Iqhinga ayelele kulo amaRoma laphumelela, kangangokuba kwisiqingatha nje senkulungwane emva kokwakhiwa kweTimgad, uninzi lwabantu ababehlala khona ngabantu bezizwe zakuMntla Afrika.
IROMA IQHATHA ABEMI BALAPHO
AmaRoma akwazi njani ukubaqhatha ngokukhawuleza kangaka abantu bakuMntla Afrika? Enye yezinto awazenzayo kukubanika amalungelo afanayo nawabemi baseRoma, nto leyo eyayibabazwa yinkokeli yamaRoma uCicero. Umhlaba wawabiwe ngendlela elinganayo phakathi kwamagqala emfazwe amaRoma nabantu abangamaAfrika. Isixeko sasakhiwe ngobuchule, sinezindlu ezizizikwemitha eziyi-20, ezazahlulwe zizitrato ezincinane. Ngokuqinisekileyo zazibatsala aba bantu ezo zinto.
Njengakwizixeko ezininzi zaseRoma, abemi babedibana kwindawo ethile ngemihla yoshishino ukuze baphulaphule iindaba ezisematheni okanye badlale imidlalo. Ngokuqinisekileyo, abantu bomthonyama ababehlala kwimimandla eneentaba eziyimiqwebedu kufutshane nalapho babekhe bazibone nabo benyantsula kwimithunzi yeso sixeko mhla ligqatse ubhobhoyi, okanye bezipholele kwelinye laloo maqula njengoko besiva isandi esimyoli samanzi athontsizayo. Mhlawumbi babekhe babe nombono wabo behleli ngakwimithombo yamanzi ahlaziyayo bencokola nabahlobo. Yonke nje le nto yayinokubonakala iliphupha kubo.
Ibala lokubukela imidlalo yeqonga lalizirhwebesha lula iintliziyo zabemi balapho. Eli bala elalithwala abantu abangaphezu kwe-3 500, lalizala lime ngeembambo zizihlwele ezinentswahla zaseTimgad nakwizixeko ezikufuphi. Ngemidlalo yeqonga eyayidla ngokuba namanyala nobundlobongela, abadlali babengcamlisa ababukeli kumanyala awayezonwabisa ngawo amaRoma.
Nonqulo lwaseRoma lwaba negalelo. Izindlu zalapho zokuhlambela zazihonjiswe ngemibala ebhanyabhanya ebonisa iintsomi zonqulo lobuxoki. Ngenxa yokuba abantu babehlamba yonke imihla, baya beqhelana noothixo kunye nonqulo lwaseRoma. Ilinge labo lokuguqula abantu baseAfrika baphile njengamaRoma laphumelela kangangokuba amatye abo amangcwaba ayehonjiswe ngemifanekiso yoothixo abaneziqu ezithathu ababenqulwa kuloo mmandla naseRoma.
ESI SIXEKO SIHLE SITHI SHWAKA
Emva kokuba uMlawuli uTrajan eseke esi sixeko ngo-100 C.E., amaRoma aye aqalisa ukulima iinkozo, ukwenza ioli yomnquma newayini kulo lonke eloMntla Afrika. Kungekudala, lo mmandla waba ngumzi-mveliso wokutya okuziinkozo, ioli yomnquma newayini kulo lonke elaseRoma. Njengezinye izixeko ezaziphantsi kwamaRoma, nayo iTimgad yachuma. Ekuhambeni kwexesha, abemi baseTimgad banda, yaye nesixeko sakhula saya kutsho ngaphaya kweendonga zaso ezinqatyisiweyo.
Iipokotho zabantu ababehlala ezidolophini nababenemihlaba zaba ntle ngenxa yokushishina kwabo neRoma, kodwa iliwa lalibhek’ umoya kumafama asekuhlaleni. Phaya kwiminyaka yee-200 C.E., amafama avukela ekhalazela ingcinezelo nerhafu ebaxiweyo. Amanye awo awayeguqukele kubuKatolika ajoyina amaDonatists—iqela lamaKristu elalisilwa nxamnye nobuqhetseba obabusenziwa kwiCawa yamaKatolika.—Funda ibhokisi ethi “ AmaDonatists—‘AyengeyoCawa Enyulu’”
Emva kwamakhulu eminyaka kuxatyanwa ngezonqulo, isilwa yodwa yaye ihlaselwa naziintshaba, iRoma yaya iphelelwa ngamandla kuMntla Afrika. Phayaa kwiminyaka yee-500 C.E, iTimgad yatshiswa ziintlanga zama-Arabhu, ibe ekugqibeleni yathi shwaka iminyaka engaphezu kweyi-1 000.
“NABO KE UBOMI”
Abembi bezinto zakudala abavumbulula amabhodlo aseTimgad, bamangaliswa ngumbhalo wesiLatin abawufumana apho. Uthi: “Ukuzingela, ukuhlamba, ukudlala, ukuhleka—nabo ke ubomi!” Omnye umbhali-mbali ongumFrentshi wathi le “yindlela yokucinga yabantu abaphila nje udunkunku, nangona abanye besenokucinga ukuba yeyona ibhadlileyo.”
Eneneni, amaRoma ayesele enethuba ephila ngolu hlobo. Umpostile uPawulos owayephila ngexesha labapostile wathetha ngabantu ababenembono yokuthi “masidle size sisele, kuba ngomso siza kufa.” Nangona ayenqula, amaRoma ayephilela unamhlanje, engazikhathazi kangako ngeyona njongo yobomi. UPawulos walumkisa amaKristu awayekhonza kunye nawo ukuba azikhwebule kubantu abanjalo, xa wathi: “Ningalahlekiswa. Unxulumano olubi lonakalisa imikhwa elungileyo.”—1 Korinte 15:32, 33.
Nangona abantu baseTimgad babephila kwiminyaka eyi-1 500 eyadlulayo, indlela abantu namhlanje ababujonga ngayo ubomi ayahlukanga kangako kweyabo. Abantu abaninzi baphilela nje unamhlanje. Bathi akhonto imbi kwindlela awayebujonga ngayo ubomi amaRoma, enoba injani na imiphumo. Noko ke iBhayibhile izichaza ngendlela elula necacileyo izinto xa isithi: “Imeko yeli hlabathi iyatshintsha.” Ngenxa yoko ithi ‘masingalisebenzisi ngokupheleleyo eli hlabathi.’—1 Korinte 7:31.
Eyona nto ingqinwa ngamabhodlo aseTimgad kukuba, ukonwaba kwethu ebomini akuxhomekekanga ekuthobeleni umbhalo owafunyanwa phantsi kwesanti yoMntla Afrika. Kunoko, kuxhomekeke ekuthobeleni le vesi yeBhayibhile ethi: “Ihlabathi liyadlula nenkanuko yalo, kodwa lowo wenza ukuthanda kukaThixo uhleli ngonaphakade.”—1 Yohane 2:17.
Funda Okungakumbi
Ucinga Ntoni Ngekamva?
Funda ngezizathu ezibini ezinokwenza ukholelwe oko kuthethwa yiBhayibhile ngekamva elonwabisayo.


text:
YINTONI EFUNDISWA YIBHAYIBHILE?
YINTONI EFUNDISWA YIBHAYIBHILE?
Baphi Abafileyo? (Inxalenye 2)
Kwakutheni ukuze umntu wokuqala, uAdam afe? Ngaba ukufa kukuthanda kukaThixo ngoluntu? Makhe sihlole iimpendulo zeBhayibhile. Printa iPDF uze uphendule imibuzo.
OKUNGAKUMBI
Indlela Yokwenza Intsapho Yakho Yonwabe (Inxalenye 1)
Yintoni eyona nto inokwenza konwatywe emtshatweni? Phanda ngeenkolelo zakho, hlola iimfundiso zeBhayibhile, funda neendlela onokuchazela ngayo abanye iinkolelo zakho usebenzisa esi sikhokelo sokufunda.
Imbono KaThixo Ngobomi (Inxalenye 2)
Esi sikhokelo sokufunda asizokukunceda nje wazi iinkolelo zakho ngokutofelwa kwegazi nendlela yokusebenzisa igazi kodwa siza kukunceda ukwazi ukuzichaza iinkolelo zakho kwabanye.
Kutheni UThixo Evumela Ukubandezeleka? (Inxalenye 1)
Ukuba uThixo unamandla, ngaba asinguye obekek’ ityala ngezi zinto zimbi zenzekayo?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
52 UZedekiya+ wayeneminyaka engamashumi amabini ananye ubudala ekuqaliseni kwakhe ukulawula,+ yaye walawula iminyaka elishumi elinanye eYerusalem.+ Igama likanina lalinguHamutali+ intombi kaYeremiya waseLibhena.+
2 Waqhubeka esenza okubi emehlweni kaYehova,+ njengako konke okwenziwa nguYehoyakim.+
3 Kuba ngenxa yomsindo kaYehova kwenzeka oko eYerusalem nakwaYuda, de wabasusa phambi kobuso bakhe.+ Yaye uZedekiya wamvukela ukumkani waseBhabhiloni.+
4 Ekugqibeleni kwathi ngonyaka wesithoba wokuba ngukumkani kwakhe,+ ngenyanga yeshumi, ngomhla weshumi enyangeni leyo, kwafika uNebhukaderetsare ukumkani waseBhabhiloni, yena nawo wonke umkhosi wakhe wamajoni, nxamnye neYerusalem,+ bamisa inkampu ngakuyo, bakha nodonga lokungqinga macala onke.+
5 Ngoko sangqingwa isixeko eso de yangunyaka weshumi elinanye kaKumkani uZedekiya.+
6 Ngenyanga yesine, ngomhla wesithoba enyangeni leyo,+ indlala yaba qatha esixekweni yaye abantu belo lizwe abazange babe nasonka.+
7 Ekugqibeleni kwatyhotyozwa esixekweni;+ yaye onke amadoda emfazwe abaleka emka+ esixekweni ngobusuku ephuma ngendlela yesango eliphakathi kweendonga ezimbini ezingasemyezweni kakumkani,+ ngoxa amaKhaledi ayesijikelezile isixeko; yaye aqhubeka ehamba ngendlela yaseArabha.+
8 Umkhosi wamajoni wamaKhaledi wamsukela ukumkani,+ waza wamfumana uZedekiya+ emathafeni ayinkqantosi aseYeriko; kwaye wonke umkhosi wakhe wamajoni wachithachithwa.+
9 Wandula ke wambamba ukumkani waza wamnyusa wamsa kukumkani waseBhabhiloni+ eRibhela+ kwilizwe laseHamati,+ ukuze avakalise kuye isigwebo.+
10 Yaye ukumkani waseBhabhiloni wababulala ngogonyamelo oonyana bakaZedekiya phambi kwamehlo akhe,+ neenkosana zonke zakwaYuda wazibulala ngogonyamelo eRibhela.+
11 Wawatyhaphaza amehlo+ kaZedekiya, emva koko ukumkani waseBhabhiloni wambopha ngamakhamandela obhedu, wamzisa eBhabhiloni+ waza wamfaka endlwini yokuvalelwa de yangumhla wokufa kwakhe.
12 Ngenyanga yesihlanu, ngomhla weshumi enyangeni leyo, oko kukuthi, ngonyaka weshumi elinesithoba kaKumkani uNebhukaderetsare,+ ukumkani waseBhabhiloni, uNebhuzaradan+ intloko yamafanankosi, owayesima phambi kokumkani waseBhabhiloni, weza eYerusalem.
13 Wayitshisa indlu kaYehova+ nendlu kakumkani nazo zonke izindlu zaseYerusalem;+ nayo yonke indlu enkulu wayitshisa ngomlilo.+
14 Yonke imikhosi yamajoni yamaKhaledi eyayikunye nentloko yamafanankosi, yazidiliza zonke iindonga zaseYerusalem macala onke.+
15 Nabathile kwabo basweleyo ebantwini nabo bonke abanye abantu ababesele esixekweni+ nabo babeqhweshile ababephambukele kukumkani waseBhabhiloni nabanye abasebenzi abanobuchule uNebhuzaradan intloko yamafanankosi wabasa ekuthinjweni.+
16 Yaye abathile kwabo basweleyo belizwe uNebhuzaradan intloko yamafanankosi wabashiya bengabasebenzi-zidiliya nabasebenzi abanyanzelwayo.+
17 Iintsika zobhedu+ zendlu kaYehova neenqwelwana+ nolwandle+ lobhedu olwalusendlwini kaYehova amaKhaledi aziqhekeza aza aluthwalela eBhabhiloni lonke ubhedu lwazo.+
18 Iinkonkxa nemihlakulo+ nezicima-mlilo+ nezitya+ neendebe nayo yonke impahla yobhedu ababelungiselela ngayo ayithabatha.+
19 Iingcedevu+ nezitya+ neenkonkxa neziphatho zezibane+ neendebe nezitya zegolide yokwenene,+ nezesilivere yokwenene,+ intloko yamafanankosi yazithabatha.+
20 Neentsika ezimbini,+ ulwandle olunye,+ neenkunzi zeenkomo zobhedu ezilishumi elinesibini+ ezaziphantsi kolwandle, iinqwelwana, uKumkani uSolomon awayezenzele indlu kaYehova.+ Abuzange bube nakulinganiswa ubunzima bobhedu olo lwazo—yonke le mpahla.+
21 Ngokubhekisele kwiintsika, intsika nganye yayiziikubhite ezilishumi elinesibhozo ukuphakama,+ ijikelezwe ngumsonto oziikubhite ezilishumi elinesibini;+ ubungqingqwa bayo babuyiminwe emine, iholoholo.
22 Ingqukuva eyayiphezu kwayo yayiyeyobhedu,+ ukuphakama kwengqukuva enye kwakuziikubhite ezintlanu;+ ngokubhekisele kuwo umnatha ophinyeneyo neerharnati eziphezu kwengqukuva, macala onke,+ zazilubhedu zonke; nezentsika yesibini zazikwafana nezi, kwaneerharnati.+
23 Iirharnati zazingamashumi asithoba anesithandathu, emacaleni, zonke iirharnati zilikhulu phezu komnatha ophinyeneyo eziwujikelezileyo.+
24 Ngaphezu koko, intloko yamafanankosi yathabatha uSeraya+ umbingeleli oyintloko noZefaniya+ umbingeleli wesibini nabagcini-mnyango abathathu,+
25 nasesixekweni yathabatha igosa lenkundla elinye elalingumveleli wamadoda emfazwe, namadoda asixhenxe kulawo ayefikelela kukumkani,+ awafunyanwayo esixekweni, nonobhala wentloko yomkhosi, lowo wayehlanganisa abantu belo lizwe, namadoda angamashumi amathandathu ebantwini belo lizwe, abafunyanwa phakathi esixekweni.+
26 Ngoko wabathabatha aba uNebhuzaradan+ intloko yamafanankosi waza wabakhapha wabasa kukumkani waseBhabhiloni eRibhela.+
27 Aba ukumkani waseBhabhiloni wabaxabela+ waza wababulala eRibhela+ kwilizwe laseHamati.+ Ngaloo ndlela uYuda wemka kumhlaba wakhe waya ekuthinjweni.+
28 Ngabo aba abantu awabathabathayo uNebhukaderetsare wabasa ekuthinjweni: ngonyaka wesixhenxe, amaYuda angamawaka amathathu anamashumi mabini anesithathu.+
29 Ngonyaka weshumi elinesibhozo kaNebhukaderetsare,+ eYerusalem kwakukho imiphefumlo engamakhulu asibhozo anamashumi mathathu anesibini.
30 Ngonyaka wamashumi amabini anesithathu kaNebhukaderetsare, uNebhuzaradan intloko yamafanankosi wathabathela amaYuda ekuthinjweni, imiphefumlo engamakhulu asixhenxe anamashumi mane anesihlanu.+
Yonke imiphefumlo yayingamawaka amane anamakhulu mathandathu.
31 Ekugqibeleni kwathi ngonyaka wamashumi amathathu anesixhenxe wokuthinjwa kukaYehoyakin+ ukumkani wakwaYuda, ngenyanga yeshumi elinesibini, ngomhla wamashumi amabini anesihlanu enyangeni leyo, uEvili-merodaki ukumkani waseBhabhiloni, ngonyaka wokuba ngukumkani kwakhe, wayiphakamisa intloko+ kaYehoyakin ukumkani wakwaYuda waza wamkhupha kwindlu yentolongo.
32 Wathetha izinto ezilungileyo naye waza wayiphakamisa itrone yakhe ngakumbi kuneetrone zabanye ookumkani ababekunye naye eBhabhiloni.+
33 Wazikhulula izambatho zakhe zasentolongweni,+ wadla isonka+ rhoqo phambi kwakhe yonke imihla yobomi bakhe.+
34 Ke wona umxhesho wakhe, wayenikwa umxhesho rhoqo uvela kukumkani waseBhabhiloni, mihla le njengemfanelo, de yangumhla wokufa kwakhe,+ yonke imihla yobomi bakhe.
Yithumele
Yithumele
Yeremiya 52
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=52&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D52%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Iimpendulo Zemibuzo YeBhayibhile
Yintoni eyenza abantu bacinge ngobukho boMdali?
Malunga neminyaka eyi-3 000 eyadlulayo enye imbongi yabhala yathi: “Ngendlela eyoyikekayo ndenziwe ngokumangalisayo.” (INdumiso 139:14) Xa ucinga ukuba usana luye luqale luyiseli enye, ngaba akumangaliswa? Abantu abaninzi bathi nguMdali owenze izinto eziphilayo.—Funda iNdumiso 139:13-17; Hebhere 3:4.
UMdali wendalo wenza nomhlaba ukuze kuphilwe kuwo kubekho nobomi. (INdumiso 36:9) Uye wanxibelelana noluntu waze wasixelela ngaye.—Funda uIsaya 45:18.
Ngaba savela ezilwanyaneni?
Zininzi izinto esifana ngazo nezilwanyana. Isizathu sikukuba abantu nezilwanyana uMdali wayebenzele ukuphila emhlabeni. Umntu wokuqala wamenza ngothuli akazange aphume esilwanyaneni.—Funda iGenesis 1:24; 2:7.
Abantu bohlukile kwizilwanyana ngeendlela ezimbini. Okokuqala, abantu bayakwazi ukumazi uMdali, ukumthanda nokumhlonela. Okwesibini, izilwanyana zazingenzelwanga ukuphila ngonaphakade, bona abantu babenzelwe oko. Kodwa ngoku, bonke abantu bayafa kuba umntu wokuqala walugatya ukhokelo loMdali.—Funda iGenesis 1:27; 2:15-17.
Funda Okungakumbi
Ingcombolo Engaziwayo Ngendalo
Ngaba oko kuthethwa yiBhayibhile ngendalo kuyangqinelana noko kufunyaniswe ngoososayensi?
Yiyiphi Inyaniso Ngokuphathelele UThixo?
Ngaba ucinga ukuba uThixo ukukhathalele? Funda ngobuntu bakhe nendlela onokusondela ngaye kuye.


text:
APSKAITOS ŠALIS, IĮIkhadi engabonakaliyo
APSKAITOS ŠALIS, IĮ
Abaphicothi, Accounting, Audit tax, Consulting zoshishino, Iingxelo zemali +22
Ushicelelo
I-V 8:00-17:00
- APSKAITOS ŠALIS, IĮ
Imephu
Umsebenzi udidi
Abaphicothi, Accounting, Audit tax, Consulting zoshishino, Iingxelo zemali, Iinkonzo zomthetho, Imali, Inkampani yophicotho, Izibonelelo, Izifundo, uqeqesho, Kwicandelo likarhulumente accounting, Labor law, Mb accounting, Ngamnye umsebenzi accounting, Ngeenkonzo zophicotho, Oqingqo amaziko accounting, Uab accounting, Ugcwalisa amaxwebhu, Ukugcinwa, Umthetho corporate, Umthetho werhafu, Uphicotho lwangaphandle, Uphicotho olunzulu, Uphicotho performance, Wezemali, inshorensi, umthetho, Yobhaliso inkampani, Yophicotho lwangaphakathi